Yehowa Ƒe Amewo ‘Tena Ða Le Nu Madzɔmadzɔ Wɔwɔ Gbɔ’ | Nusɔsrɔ̃\nGbetakpɔxɔ—Tata Si Míesrɔ̃na | July 2014\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Cinyanja Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexico Tokunɔgbe Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nYehowa Ƒe Amewo ‘Tena Ða Le Nu Madzɔmadzɔ Wɔwɔ Gbɔ’\n‘Ame sia ame si yɔa Yehowa ƒe ŋkɔ la, nete ɖa le nu madzɔmadzɔ wɔwɔ gbɔ.’—2 TIM. 2:19.\nNu kawoe ate ŋu ahe ‘bometsinyahehe siwo me susu aɖeke mele o’ va hamea me, eye aleke míawɔ aƒo asa na wo?\nAleke míawɔ ‘ate ɖa le nu madzɔmadzɔ wɔwɔ gbɔ’ le hadede vɔ̃wo gome?\nAfɔ kawoe wòle be míaɖe enumake ale be ‘míate ɖa le nu madzɔmadzɔ wɔwɔ gbɔ’?\n1. Nu kae wɔa akpa vevi aɖe le míaƒe tadedeagu me?\nÈKPƆ woŋlɔ ŋkɔ Yehowa ɖe xɔ aɖe alo nane ŋu kpɔa? Ðikeke mele eme o be dzi dzɔ wò ŋutɔ! Nu si tae nye be Yehowa Ðasefowoe míenye, eye Mawu ƒe ŋkɔa wɔa akpa vevi aɖe le míaƒe tadedeagu me! Le xexea me godoo la, ƒuƒoƒo bubu aɖeke megali si zãa Mawu ƒe ŋkɔa abe míawo ene o. Gake míenyae be Mawu ƒe ŋkɔ si le mía ŋu la da agba gã aɖe hã ɖe mía dzi.\n2. Agba kae Mawu ƒe ŋkɔ si le mía ŋu la da ɖe mía dzi?\n2 Menye Yehowa Mawu ƒe ŋkɔa zazã koe ana wòakpɔ ŋudzedze ɖe mía ŋu o. Nu vevitɔe nye be míanɔ agbe ɖe eƒe nudidi dzɔdzɔewo nu. Esia tae Biblia ɖo aɖaŋu na mí Yehowa ƒe amewo be ‘míate ɖa le vɔ̃ ŋu.’ (Ps. 34:15) Apostolo Paulo na esia me kɔ nyuie esi wògblɔ be: ‘Ame sia ame si yɔa Yehowa ƒe ŋkɔ la, nete ɖa le nu madzɔmadzɔ wɔwɔ gbɔ.’ (Mixlẽ 2 Timoteo 2:19.) Amewo nya mí Ðasefowo nyuie be míeyɔa Mawu ƒe ŋkɔ Yehowa. Gake aleke míawɔ ‘aɖe asi le madzɔmadzɔnyenye ŋu,’ alo ate ɖa le nu madzɔmadzɔ wɔwɔ gbɔ?\n“MITE ÐA” LE VƆ̃ ŊU\n3, 4. Nya kawo gɔmee Biblia ŋuti nunyalawo mese tututu o hena ɣeyiɣi didi aɖe, eye nu ka tae?\n3 Mina míagade ŋugble le nu si ŋu Paulo nɔ nu ƒom tsoe le 2 Timoteo 2:19 esime wòzã nyagbɔgblɔ “Mawu ƒe gɔmeɖoanyi sesẽ” la ŋu. Nuŋɔŋlɔ evee dze le gɔmeɖoanyi sia ŋu. Edze ƒãa be 4 Mose 16:5 mee wòyɔ nya si dze le nuŋɔŋlɔ gbãtɔ me, si nye ‘Yehowa nya ame siwo nye etɔwo,’ la tsoe. (Kpɔ nyati si do ŋgɔ na esia.) Ke nuŋɔŋlɔ evelia, si nye ‘ame sia ame si yɔa Yehowa ƒe ŋkɔ la, nete ɖa le nu madzɔmadzɔ wɔwɔ gbɔ,’ ya ɖe? Ɣeyiɣi didi aɖee nye esia si Biblia ŋuti nunyalawo mese nya mawo gɔme tututu o. Nu ka tae?\n4 Nya siwo Paulo zã la fia be teƒe bubu aɖee wòyɔ nya mawo tsoe. Gake mawunyakpukpui aɖeke mele Hebri Ŋɔŋlɔawo me si sɔ kple Paulo ƒe nyawo o. Eya ta nu kae dzie apostoloa nɔ susu hem yi esi wògblɔ be: ‘Ame sia ame si yɔa Yehowa ƒe ŋkɔ la, nete ɖa le nu madzɔmadzɔ wɔwɔ gbɔ’? Esi Paulo yɔ nya tso 4 Mose ta 16, afi si woƒo nu tso Korax ƒe aglãdzedze ŋu le, me teti ye wògblɔ nya mawo. Ðe wòanye be nuŋɔŋlɔ evelia sia hã ku ɖe ame mawo ƒe aglãdzedzea ke ŋua?\n5-7. Anɔ eme be Mose ƒe ŋkekea me nudzɔdzɔ kawo dzie Paulo nɔ susu hem yi le 2 Timoteo 2:19? (Kpɔ nɔnɔmetata si le nyati sia ƒe gɔmedzedze.)\n5 Biblia gblɔ be Datan kple Abiram, siwo nye Eliab viŋutsuwo, hã wɔ ɖeka kple Korax le aglãdzedze ɖe Mose kple Aron ŋu me. (4 Mose 16:1-5) Woɖoe koŋ gbe bubudede Mose ŋu, eye wotsi tsitre ɖe ɖoƒe si Mawu nɛ ŋu. Aglãdzela mawo siwo kpɔtɔ nɔ Yehowa ƒe amewo dome la nye afɔku na nuteƒewɔlawo. Eya ta esi ɣeyiɣia de be Yehowa nana vovototo si le esubɔla wɔnuteƒewo kple aglãdzelawo dome nadze ƒãa la, ede se aɖe si me kɔ nyuie.\n6 Biblia gblɔ be: “Yehowa ƒo nu kple Mose bena: Gblɔ na ha la bena: Mide megbe le Korax, Datan kple Abiram ƒe aƒewo ŋu! Eye Mose tso yi Datan kple Abiram gbɔ, eye Israel-ame tsitsiwo kplɔe ɖo. Eye wògblɔ na ha la bena: Mite ɖa le ame mavɔ̃mawu siawo ƒe agbadɔwo gbɔ, eye migaka asi woƒe nu aɖeke ŋu, bena miawo hã miagatsrɔ̃ le woƒe nu vɔ̃wo ta o. Tete wode megbe le Korax, Datan kple Abiram ƒe aƒewo ŋu.” (4 Mose 16:23-27) Yehowa tsrɔ̃ aglãdzela mawo katã. Gake nuteƒewɔlawo ya tsi agbe le esi wote ɖa le nu madzɔmadzɔ wɔla mawo gbɔ ta.\n7 Yehowa kpɔa dziwo me vavã! Edea dzesi ame siwo wɔa nuteƒe nɛ. Gake ehiã be nuteƒewɔla siawo hã nawɔ kaba aɖe wo ɖokui ɖa tso nu madzɔmadzɔ wɔlawo gbɔ. Eya ta anɔ eme be nudzɔdzɔ si ŋu nya woŋlɔ ɖe 4 Mose 16:5, 23-27 dzie Paulo nɔ susu hem yi esi wògblɔ be: ‘Ame sia ame si yɔa Yehowa ƒe ŋkɔ la, nete ɖa le nu madzɔmadzɔ wɔwɔ gbɔ.’ Nyataƒoƒo sia sɔ, elabena ewɔ ɖeka kple nya si Paulo gblɔ, be: ‘Yehowa nya ame siwo nye etɔwo.’—2 Tim. 2:19.\n‘GBE BOMETSINYAHEHE SIWO ME SUSU AÐEKE MELE O’\n8. Nu ka tae Yehowa ƒe ŋkɔa zazã alo Kristo hamea me nɔnɔ ɖeɖe mesu o?\n8 Paulo he susu yi Mose ƒe ŋkekea me nudzɔdzɔ ma dzi tsɔ ɖo ŋku edzi na Timoteo be ehiã be wòaɖe afɔ kaba atsɔ akpɔ eya kple Yehowa dome ƒomedodo xɔasia ta. Kristo hamea me nɔnɔ ɖeɖe mesu o, abe ale si ko wòhiã be ame siwo nɔ anyi le Mose ƒe ŋkekea me nawɔ nu geɖe wu Yehowa ƒe ŋkɔa yɔyɔ ko ene. Ele be Mawu subɔla wɔnuteƒewo katã nawɔ kaba ate ɖa le nu madzɔmadzɔ wɔwɔ gbɔ. Nu kae esia bia be Timoteo nawɔ? Eye nu kawoe Yehowa ƒe ame siwo li egbea ate ŋu asrɔ̃ tso Paulo ƒe nuxlɔ̃amea me?\n9. Aleke ‘bometsinyahehe siwo me susu aɖeke mele o’ nɔ nu gblẽm le Kristotɔ gbãtɔwo ŋui?\n9 Mawu ƒe Nya la ɖo aɖaŋu na mí tẽe ku ɖe nu madzɔmadzɔ wɔwɔ aɖewo siwo gbɔ wòle be Kristotɔwo nate ɖa le alo agbe nu le ŋu. Le kpɔɖeŋu me, Paulo gblɔ na Timoteo be “woaganɔ dzre wɔm le nyawo ŋu o,” eye be ‘woagbe dzeɖoɖo ƒuƒluwo.’ (Mixlẽ 2 Timoteo 2:14, 16, 23.) Hamea me tɔ aɖewo nɔ xɔsegbelawo ƒe nufiafiawo dom ɖe ŋgɔ. Eye ewɔ abe ame aɖewo hã nɔ nya siwo hea nyaʋiʋliwo vanɛ la dom ɖa ene. Ne woƒe nya mawo metsi tre ɖe Ŋɔŋlɔawo ŋu o hã la, wodea mama nɔviwo dome. Wohea nyahehe kple nyaʋiʋliwo vanɛ, si dea hamea ƒe ɖekawɔwɔ afɔku me. Esia tae Paulo te gbe ɖe edzi be ‘woagbe bometsinyahehe siwo me susu aɖeke mele o’ ɖo.\n10. Nu kae wòle be míawɔ ne xɔsegbelawo do woƒe nufiafia ɖe mía gbɔ?\n10 Egbea, mebɔ be míakpɔ xɔsegbelawo le hamea me o. Ke hã ne ame aɖe do nufiafia siwo mesɔ ɖe Ŋɔŋlɔawo nu o ɖa, afi ka kee nufiafia mawo ɖatso o la, ele be míagbe wo enumake. Susu manɔ eme be míanɔ nya hem kple xɔsegbelawo ŋutɔ tẽe, alo anɔ nu me ɖem na wo to Internet dzi, alo to mɔ bubu aɖe nu o. Ne míaƒe taɖodzinue nye be míakpe ɖe ame mawo ŋu gɔ̃ hã la, dzeɖoɖo kpli wo nye nu si tsi tre ɖe aɖaŋu si Ŋɔŋlɔawo ɖo na mí ŋu. Esi míenye Yehowa subɔlawo ta la, míetena ɖa le xɔsegbelawo ŋu, ɛ̃, míeƒoa asa na wo keŋkeŋ.\nMèganɔ nya hem kple xɔsegbelawo o (Kpɔ memama 10)\n11. Nu kae ate ŋu ahe ‘nyaʋiʋliwo’ va hamea me, eye kpɔɖeŋu nyui kae wòle be Kristotɔ hamemetsitsiwo naɖo?\n11 Menye xɔsegbelawo ƒe nyawo koe ate ŋu agblẽ hamea ƒe ŋutifafa me o. Nu bubuwo hã li. Le kpɔɖeŋu me, ne susu vovovowo le nɔviwo si ku ɖe modzakaɖeɖe siwo sɔ na Kristotɔwo ŋu la, esia ate ŋu ahe ‘bometsinyahehe siwo me susu aɖeke mele o’ vɛ. Ne nɔvi aɖewo le modzakaɖeɖe aɖe si tsi tre ɖe Yehowa ƒe nudidi dzɔdzɔewo ŋu dom ɖe ŋgɔ la, mele be Kristotɔ hamemetsitsiwo naŋe aɖaba aƒu edzi le esi womedi be nyaʋiʋli naɖo nɔviwo dome o ta ko o. (Ps. 11:5; Ef. 5:3-5) Ke hã hamemetsitsiwo ƒoa asa na woawo ŋutɔwo ƒe susu dodo ɖe ŋgɔ. Kristotɔ dzikpɔlawo wɔna ɖe Ŋɔŋlɔawo me nuxlɔ̃ame sia dzi be: “Mikplɔ Mawu ƒe alẽha si le miaƒe dzikpɔkpɔ te la, . . . menye abe ame siwo ɖua aƒetɔ ɖe ame siwo nye Mawu ƒe domenyinu la dzi ene o, ke boŋ abe ame siwo zua kpɔɖeŋu na alẽha la ene.”—1 Pet. 5:2, 3; mixlẽ 2 Korintotɔwo 1:24.\n12, 13. (a) Aleke Yehowa Ðasefowo wɔna tiaa modzakaɖeɖe siwo sɔ, eye Biblia me mɔfiame kawo dzie wowɔna ɖo? (b) Aleke míate ŋu awɔ mɔfiame si le memama 12 lia me dzi le ame ŋutɔ ƒe nya bubuwo gome?\n12 Habɔbɔa menɔa filmwo, video dzi fefewo, agbalẽwo, alo hadzidziwo me tom be woayɔ esiwo sɔ alo esiwo míaƒo asa na la na mí o. Nu ka ta? Elabe Biblia de dzi ƒo na Mawu ƒe amewo katã be woana hehe “woƒe nugɔmesese ƒe ŋutetewo . . . bene woade vovototo nyui kple vɔ̃ dome.” (Heb. 5:14) Mɔfiame veviwo le Ŋɔŋlɔawo me siwo ate ŋu akpe ɖe mí Kristotɔwo ŋu míatia modzakaɖeɖe siwo sɔ. Le míaƒe agbemenuwɔna ɖe sia ɖe me la, míaƒe taɖodzinue nye be ‘míakpɔ egbɔ be nu siwo míewɔna la dzea Aƒetɔ la ŋu.’ (Ef. 5:10) Biblia na míenya be wona ŋusẽ ƒome ƒe tawo be woakpɔ woƒe ƒomea ta, eya ta woate ŋu atiae be yewomaɖe mɔ ɖe modzakaɖeɖe aɖewo ŋu le yewoƒe aƒewo me o. *—1 Kor. 11:3; Ef. 6:1-4.\n13 Menye modzakaɖeɖewo ŋu koe mɔfiame vevi siwo le Biblia me siwo me míedzro fifia la ku ɖo o. Susu vovovowo ate ŋu anɔ mía si ku ɖe awudodo kple dzadzraɖo, lãmesẽ kple nuɖuɖu kpakple ame ŋutɔ ƒe nya bubuwo ŋu. Ne ame aɖewo dina be yewoazi yewoƒe susu ɖe nɔvi bubuwo dzi la, esia hã ate ŋu ahe nyaʋiʋliwo vɛ. Ne tiatia si Kristotɔ aɖe wɔ meda Ŋɔŋlɔawo me gɔmeɖose aɖeke dzi o la, mehiã be Yehowa subɔlawo nanɔ nya hem le nya siawo ŋu o. Biblia gblɔ be: “Mele be Aƒetɔ la ƒe kluvi nawɔ dzre o, ke boŋ ele be wòafa tu na amewo katã.”—2 Tim. 2:24.\nTSRI HADEDE VƆ̃WO!\n14. Kpɔɖeŋu kae Paulo wɔ tsɔ te gbe ɖe ale si wòle vevie be míatsri hadede vɔ̃wo dzi?\n14 Mɔ bubu ka nue mí ame siwo yɔa Yehowa ƒe ŋkɔ ‘míate ɖa le nu madzɔmadzɔ wɔwɔ gbɔ’ le? Eyae nye be míatsri hadede kplikplikpli kple nu madzɔmadzɔ wɔlawo. Eɖe dzesi be Paulo gawɔ kpɔɖeŋu bubu aɖe le “Mawu ƒe gɔmeɖoanyi sesẽ” ŋuti kpɔɖeŋua yome. Egblɔ be: “Le aƒe gã me la, menye nugoe siwo wotsɔ sika kple klosalo wɔ la ɖeɖe koe nɔa anyi o, ke boŋ esiwo wotsɔ ati kple anyi wɔ hã nɔa anyi, ɖewo li siwo woazã na nu si ŋu bubu le, gake ɖewo hã li siwo woazã na nu si ŋu bubu mele o.” (2 Tim. 2:20, 21) Eyome exlɔ̃ nu Kristotɔwo be ‘woate ɖe aga tso’ “nugoe” siwo wozãna na “nu si ŋu bubu mele o” gbɔ.\n15, 16. Nu kae míate ŋu asrɔ̃ tso “aƒe gã” ƒe kpɔɖeŋua me?\n15 Aleke míase Paulo ƒe kpɔɖeŋu sia gɔme? Le eƒe kpɔɖeŋunyagbɔgblɔ sia me la, etsɔ Kristo hamea sɔ kple “aƒe gã,” eye wòtsɔ aƒea me tɔ ɖekaɖekawo sɔ kple “nugoewo,” alo aƒea me nuwo. Ate ŋu adzɔ be aƒea me nu aɖewo ŋu makɔ o eye dɔlékuiwo nanɔ wo ŋu. Eya ta aƒea tɔ ɖea nu siwo ŋu kɔ, abe nuɖazewo ene, la ɖe vovo tso nu siwo ŋu mekɔ o gbɔ.\n16 Nenema kee Yehowa ƒe ame siwo li egbea hã dzea agbagba be yewoanɔ agbe dzadzɛ, eye wotsria hadede kplikplikpli kple hamea me tɔ siwo ɖonɛ koŋ gbea Yehowa ƒe nudidiwo dzi wɔwɔ. (Mixlẽ 1 Korintotɔwo 15:33.) Ne ele be míatsri hadede vɔ̃wo le hamea me la, ke ehiã vevie wu be ‘míate mía ɖokui ɖa’ alo míatsri hadede kplikplikpli kple ame siwo le hamea godo. Elabena wo dometɔ geɖe nye ‘galɔ̃lawo, ame maɖoto dzilawo, ame mawɔnuteƒewo, ameŋugblẽlawo, ame wɔadãwo, ame siwo melɔ̃a nu nyui o, yomemɔfialawo, ame siwo lɔ̃a dzidzɔkpɔkpɔ le esi teƒe be woalɔ̃ Mawu.’—2 Tim. 3:1-5.\nYEHOWA YRAA AME SIWO TSONA KPLA ÐE NU SI SƆ WƆWƆ ŊU\n17. Aleke Israel vi wɔnuteƒewo wɔ nui esi wobia tso wo si be woade megbe le nu madzɔmadzɔ wɔlawo ŋu?\n17 Biblia na míenya be esi Yehowa de se na Israel viwo be ‘woade megbe le Korax, Datan kple Abiram ƒe aƒewo ŋu’ la, wowɔ esia enumake! (4 Mose 16:24, 27) Womehe ɖe megbe kura o. Wote ɖa le aglãdzela mawo ƒe agbadɔwo gbɔ le akpa sia akpa. Nuteƒewɔlaawo medi be yewoade yewoƒe agbe afɔku me le mɔ aɖeke nu o. Wowɔ ɖe mɔfiameawo dzi tso dzi blibo me. Wona wòdze ƒãa be yewole Yehowa ƒe akpa dzi, eye yewogbe nu madzɔmadzɔ wɔlawo ƒe ha la keŋkeŋ. Nu kawoe míate ŋu asrɔ̃ tso esia me?\n18. Nu kae nɔ susu me na Paulo esi wòxlɔ̃ nu Timoteo be ‘wòasi le sɔhɛmenɔɣi ƒe nudzodzrowo nu’?\n18 Ele be míatso enumake ɖe nu sia nu si wòle be míawɔ atsɔ akpɔ mía kple Yehowa dome ƒomedodo ta la ŋu. Esiae nɔ susu me na Paulo esi wòxlɔ̃ nu Timoteo be ‘wòasi le sɔhɛmenɔɣi ƒe nudzodzrowo nu.’ (2 Tim. 2:22) Ɣemaɣi la, Timoteo tsi, eye anɔ eme be exɔ ƒe 30 to eŋu. Ke hã ame tsitsiwo hã ate ŋu awɔ ɖevinu ahawɔ “sɔhɛmenɔɣi ƒe nudzodzrowo” dzi. Ele be Timoteo ‘nasi’ le dzodzro mawo tɔgbi nu. Ne míagblɔe bubui la, ele be Timoteo ‘nate ɖa le nu madzɔmadzɔ wɔwɔ gbɔ.’ Yesu ɖo aɖaŋu sia tɔgbi esi wògblɔ be: “Ne wò ŋku zua nukikli na wò la, hoe le [eto me], eye nàtsɔe aƒu gbe.” (Mat. 18:9) Egbea, Kristotɔ siwo lɔ̃ faa be yewoawɔ ɖe nuxlɔ̃ame sia dzi la tsona kpla ɖe nu sia nu si ate ŋu agblẽ woa kple Yehowa dome la ɖɔɖɔɖo ŋu.\n19. Afɔ kae nɔvi aɖewo ɖe be woagawɔ naneke si agblẽ woa kple Yehowa dome o?\n19 Kristotɔ aɖewo siwo ŋu ahanono ƒe kuxi nɔ tsã hafi wova zu Ðasefowo la tso nya me be yewomagano aha sesẽ aɖeke kura o. Nɔvi aɖewo siwo ŋu gbɔdzɔgbɔdzɔ aɖewo ƒomevi le la ɖoe be yewoaƒo asa na modzakaɖeɖe ɖe sia ɖe si ate ŋu anyɔ dzodzro vɔ̃ ɖe yewo me. (Ps. 101:3) Le kpɔɖeŋu me, hafi nɔviŋutsu aɖe nava zu Ðasefo la, elɔ̃a ɣeɖuƒe siwo agbe ƒaƒã nɔnɔ yia edzi le la dede. Gake esi wòva srɔ̃ nyateƒea la, etso nya me be yemagaɖu ɣe azɔ o, eɖanye Ðasefowoe le modzaka ɖem o, elabena medi be dzodzro vɔ̃wo nagava nyɔ ɖe ye me alo ava susu me na ye o. Ele eme baa be womede se be Kristotɔwo nagano aha muame, aɖu ɣe, alo awɔ nu bubu siwo menye nu gbegblẽ le wo ɖokui si o ya. Gake wodi tso mí katã si be míakpɔ nyuie be naneke nagagblẽ mía kple Yehowa dome ƒomedodoa me o.\n20. Togbɔ be menɔa bɔbɔe ɣesiaɣi be ‘woate ɖa le nu madzɔmadzɔ wɔwɔ gbɔ’ o hã la, nu kae faa akɔ na mí?\n20 Mawu ƒe ŋkɔ si le mía ŋu la da agba gã aɖe ɖe mía dzi. Ele be ‘míate ɖa le nu madzɔmadzɔ wɔwɔ gbɔ,’ eye ‘míate ɖa le vɔ̃ ŋu.’ (Ps. 34:15) Nyateƒee wònye be esia wɔwɔ menɔa bɔbɔe ɣesiaɣi o. Gake efaa akɔ na mí ŋutɔ be míanyae be Yehowa lɔ̃a “ame siwo nye etɔ” siwo wɔa eƒe nudidi dzɔdzɔewo dzi ɣesiaɣi.—2 Tim. 2:19; mixlẽ 2 Kronika 16:9a.\n^ mm. 12 Kpɔ nyati si nye “Ðe Miedea Se Ðe Video, Agbalẽ Alo Hadzidzi Aɖewo Nua?” le jw.org/ee. Yi “MÍA ŊU NYAWO > NYA SIWO AMEWO BIANA EDZIEDZI.”\nWotsɔ Wo Ðokuiwo Na Faa—Le Micronesia\n‘Yehowa Nya Ame Siwo Nye Etɔwo’\nAGBEMEŊUTINYA Mekpɔ Fofo Yeye Ðe Esi Bu Nam La Teƒe\n“Miawoe Nye Nye Ðasefowo”\n“Mianye Nye Ðasefowo”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2014\nGBETAKPƆXƆ—TATA SI MÍESRƆ̃NA July 2014


Yesu Nyi Ame 5,000 | Petro Zɔ Ƒu Dzi | Biblia Me Ŋutinya\nNU DZIŊƆ aɖe dzɔ. Fifi laa ko wowu Yohanes Amenyrɔɖetsimela. Fia la srɔ̃ Herodia melɔ̃ eƒe nya o. Eyata ete ŋu na be fia la na wotso ta le Yohanes nu.\nEsi Yesu see la, elé blanui ŋutɔ. Eya ɖeka yi teƒe aɖe, si ame mele o. Gake ameawo kplɔe ɖo. Esi Yesu kpɔ amehawo la, woƒe nu wɔ nublanui nɛ ŋutɔ. Eyata egblɔ Mawu ƒe fiaɖuƒe la ŋutinya na wo, eye wòda dɔ na woƒe dɔnɔwo.\nLe ɣetrɔ me la, eƒe nusrɔ̃lawo va egbɔ gblɔ be: ‘Zã do vɔ, eye afisia nye gbedzi. Ðe asi le ameawo ŋu be woayi aɖaƒle nuɖuɖu le kɔƒe, siwo le dodonu la me.’\nYesu ɖo ŋu be: ‘Mehiã be woadzo o ɖe. Mina nane wo woaɖu.’ Yesu trɔ ɖe Filipo ŋu hebia be: ‘Afikae míakpɔ nuɖuɖu le aƒle wòade amesiawo katã nu?’\nFilipo ɖo ŋu be: ‘Axɔ ga gbogbo ŋutɔ hafi woaƒle nuɖuɖu be amesiame nakpɔ sue aɖe.’ Andrea ke nu hegblɔ be: ‘Ŋutsuvi sia, si tsɔ míaƒe nuɖuɖu la lé abolo atɔ̃ kple tɔmelã eve ɖe asi. Gake made amesiawo katã nu o.’\nYesu gblɔ be: ‘Mina ameawo nanɔ anyi ɖe gbea dzi.’ Emegbe wòda akpe na Mawu ɖe nuɖuɖua ta hede asi eŋeŋe me. Nusrɔ̃lawo ma abolo kple tɔmelã la na ameawo katã. Wode ŋutsu 5,000 hekpe ɖe nyɔnuwo kple ɖevi akpe nanewo ŋu. Wo katã woɖu nu vaseɖe esime woɖi ƒo. Eye esi nusrɔ̃lawo ƒo esiwo tsi anyi la nu ƒu la, woyɔ kevi 12 taŋ!\nFifia Yesu na eƒe nusrɔ̃lawo ɖo tɔdziʋu aɖe be woatso Galilea-ƒu la. Ahom sesẽ aɖe tu le zã me, eye ƒutsotsoewo nɔ tɔdziʋu la dam glalãglalã. Nusrɔ̃lawo vɔ̃ ŋutɔ. Ke le zã titina la, wokpɔ ame aɖe le ƒua dzi zɔm gbɔna wo gbɔ. Wodo ɣli kple vɔvɔ̃ elabena womedze si nusi kpɔm wole o.\nYesu gblɔ be: ‘Migavɔ̃ o, nyee!’ Gake womexɔe se o. Eyata Petro gblɔ be: ‘Aƒetɔ, ne wòe vavã la, ke na mazɔ tsia dzi va gbɔwò.’ Yesu ɖo ŋu be: ‘Va!’ Tete Petro do go hezɔ tsi la dzi! Azɔ vɔvɔ̃ ɖoe, eye wòde asi toyiyi me, gake Yesu lée.\nEmegbe la, Yesu ganyi ame akpe geɖe. Fifia ya la, etsɔ abolo adre kple tɔmelã ʋɛ aɖewo nyi woe. Nuɖuɖu la gade wo katã nu. Alesi Yesu léa be na amewoe la mewɔ nuku ŋutɔ oa? Ne ele dzi ɖum abe Mawu ƒe fia ene la, míatsi dzimaɖi ɖe naneke ŋu gbeɖe o!\nMateo 14:1-32; 15:29-38; Yohanes 6:1-21.


Èkpɔa Dzidzɔ Ŋutɔŋutɔa?\nGbetakpɔxɔ—Tata Si Míesrɔ̃na | June 15, 2006\nGBE BUBU Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Ossetian Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian Urdu\nANYO be nàbia ɖokuiwò be, ‘Ðe dzi dzɔam ŋutɔŋutɔa?’ Hadomegbenɔnɔ ŋuti nunyalawo le agbagba dzem be yewoanya alesi wò, alo amewo aɖo nya sia ŋui. Gake esia nyanya mele bɔbɔe o. Woate ŋu atsɔ alesi woawɔ anya nenye be dzi le ame dzɔm ŋutɔŋutɔ la asɔ kple didi be woanya alesi gbegbe ŋutsu aɖe lɔ̃ srɔ̃ae, alo didi be woanya alesi gbegbe amewo xaa nui ne woƒe ƒometɔ aɖe ku. Ame mete ŋu nyaa alesi tututu nɔvia sena le eɖokui me o. Gake dzɔdzɔmeŋutinunyalawo nya nyateƒenya vevi sia be: Ame ɖesiaɖe ate ŋu akpɔ dzidzɔ.\nTogbɔ be ɖe wowɔ mí be míakpɔ dzidzɔ hã la, kuxi sesẽwo wɔe be míegakpɔa dzidzɔ kura o. Se nudzɔdzɔ sia ɖa: Le du aɖewo me la, amesiwo AIDS wu la yɔ ameɖibɔwo me gbagba. Ameɖibɔ dzikpɔlawo ƒe amegãwo na wole amesiwo woɖi xoxoxo la hom bene woaɖi yeyewo ɖe wo teƒe. Le Afrika ƒe akpa aɖewo la, amekukuɖaka kpakpa va zu dɔ si koŋ ame geɖe wɔna. Eye afika kee nèɖale o, àkpɔe be dzi mele amesiwo dze dɔ vevie alo amesiwo ƒe ƒometɔ kple xɔlɔ̃ viviwo ku la dzɔm kura o.\nKe le dukɔ siwo me nuwo de amewo dzi le me ya ɖe? Nuwo ƒe tɔtrɔ kpata ate ŋu awɔe be ga dome nagblẽ na amesiwo medzra ɖo ɖe eŋu o la enumake. Le Amerika la, ehiã be ame geɖe siwo xɔ dzudzɔ le dɔme la nagava di dɔ awɔ, le esi womele dzudzɔxɔxɔledɔme ƒe ga xem na wo o ta. Zi geɖe la, ƒomewo tsɔa woƒe ga katã xea kɔdzifewoe. Senyawo ŋuti ɖaŋuɖola aɖe gblɔ be: “Ne amesiawo va gblɔ woƒe ga kple lãmesẽ kuxi sesẽwo nam la, ewɔa dɔ ɖe dzinye ŋutɔ. Zi geɖe la, ɖeko wòle be magblɔ na wo be, ‘Ele be nàdzra wò aƒea.’” Ke amesiwo ga menye kuxi aɖeke na o ya ɖe? Ðe dzidzɔmakpɔmakpɔ ate ŋu aɖe fu na woawo hã?\nAme aɖewo ƒe agbe sɔ kple hakpala xɔŋkɔ Richard Rodgers tɔ. Wogblɔ le ŋu be: “Ame ʋɛ aɖewo koe te ŋu na ame gbogbowo kpɔ dzidzɔ de eyama nu.” Togbɔ be eƒe hawo nana amewo kpɔa dzidzɔ hã la, eya ŋutɔ ya lé blanui. Nu eve siwo ame geɖe dina vevie—siwo nye ga kple ŋkɔxɔxɔ—la su esi, ke dzidzɔkpɔkpɔ ya ɖe? Agbemeŋutinyaŋlɔla aɖe gblɔ be: “[Rodgers] kpɔ dzidzedze le eƒe dɔa me eteƒe mekɔ o, mɔnukpɔkpɔ gãwo ganɔ ʋuʋu ɖi nɛ, eye wòxɔ Pulitzer Nunana zi eve sɔŋ. Gake dzi medzɔnɛ o eye wòléa blanui zi geɖe.”\nAbe alesi nàkpɔe ene la, zi geɖe la, ŋuɖoɖo ɖe kesinɔnuwo ŋu be woana ame nakpɔ dzidzɔ la nyea ame ɖokui beble. Adzɔhawo ŋuti nyadzɔdzɔŋlɔla aɖe si ƒe nyawo wotana ɖe Toronto, Canada, ƒe nyadzɔdzɔgbalẽ si nye The Globe and Mail me la, ƒo nu tso alesi kesinɔtɔ geɖe xaa nu be “yewo tsi akogo hele dagbadagbam ɖe yame” la ŋu. Gazazã ŋuti ɖaŋuɖola aɖe gblɔ be, ne dzila kesinɔtɔwo tsɔ ga kple nusiwo woate ŋu atsɔ ga awɔe la le wo viwo kplamee la, “nusiwo ava do nublanuitɔ ɖeviawo emegbe lae wònyena woƒãna zi geɖe.”\nÐe Nu Vavã aɖe Li si ana Woakpɔ Dzidzɔa?\nNe seƒoƒo aɖe awɔ nyuie la, ehiã be woadoe ɖe anyigba nyui dzi, tsi nanɔ eŋu, eye yame ƒe nɔnɔme hã nade edzi. Nenema kee numekulawo kpɔe be nɔnɔme aɖewo nana ame kpɔa dzidzɔ. Esiawo dometɔ aɖewoe nye lãmesẽ; dɔ ɖɔʋu ƒe amesinɔnɔ; nuɖuɖu, dɔƒe, kple nudodo nyuiwo ƒe amesinɔnɔ; nusiwo ame di be yeawɔ la wɔwɔ; kple xɔlɔ̃ veviwo ƒe amesinɔnɔ.\nÐewohĩ màɖe ɖeklemi le nyateƒe si wònye be nusiawo te ŋu naa ame kpɔa dzidzɔ la ŋu o. Gake nu vevi bubu aɖe hã li. Eyae nye sidzedze ‘dzidzɔ ƒe Mawu’ la, amesi ƒe ŋkɔe nye Yehowa. (Timoteo I, 1:11) Aleke sidzedze sia kpena ɖe ame ŋui? Yehowae nye mía Wɔla, eye ewɔ mí be míate ŋu akpɔ dzidzɔ. Eyata susu le eme be woagblɔ be enya nusi ana míakpɔ dzidzɔ ŋutɔŋutɔ la. Nyati si kplɔe ɖo gblɔ alesi wòfiaa mɔ si dzi amewo ato akpɔ dzidzɔ si nu meyina o la eɖanye afika kee wole alo nɔnɔme ka ke mee woɖale o.\nAbe alesi wòle le seƒoƒowo gome ene la, ehiã be nɔnɔmeawo nade ame dzi hafi wòate ŋu akpɔ dzidzɔ\nDzidzɔkpɔkpɔ Ŋuti Mɔfiame Si Ŋu Kakaɖedzi Le\nAme Vovovo Siwo Le Uganda Le Nyateƒea Xɔm\nÀte Ŋu Akpɔ Dzidzɔ Nyateƒe\n‘Kpɔ Weinka Sia Dzi’!\n“Aleke Gbegbe Nyemehelɔ̃a Wò Se Lae O!”\n‘Wò Ŋkuɖodzinyawo Dzɔa Dzi Nam’\nDada Kple Ðokuibɔbɔ Ŋuti Nusɔsrɔ̃ Aɖe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 15, 2006\nGBETAKPƆXƆ—TATA SI MÍESRƆ̃NA June 15, 2006


Yesu Ƒe Lododo Ku Ðe Samariatɔ Havilɔ̃la Ŋu | Yesu Ƒe Agbemeŋutinya\nALE SI WOAWƆ ANYI AGBE MAVƆ DOME\nSAMARIATƆ HAVILƆ̃LA AÐE\nEsime Yesu gakpɔtɔ nɔ afi si gogo Yerusalem la, Yudatɔ geɖewo te ɖe eŋu. Wo dometɔ aɖewo di be yewoasrɔ̃ nu tso egbɔ, eye bubuwo hã di be yewoadoe akpɔ. Ŋutsu aɖe si nya Sea nyuie la biae be: “Nufiala, nu kae wòle be mawɔ be manyi agbe mavɔ la dome?”—Luka 10:25.\nYesu kpɔe be menye numeɖeɖe ko dim ŋutsua le o. Anye be eƒe susue nye be yeana Yesu naɖo nyaa ŋu le mɔ aɖe si ave dɔme na Yudatɔwo la nu. Yesu de dzesii be susu aɖe le ŋutsua si xoxo ku ɖe nyaa ŋu. Eya ta eɖo nyaa ŋu aɖaŋutɔe le mɔ si ana ŋutsua naɖe nu si le dzi me nɛ agblɔ la nu.\nYesu biae be: “Nu kae woŋlɔ ɖe Se la me? Aleke nèse egɔmee?” Esi ŋutsu sia nya Mawu ƒe Sea ta la, etu eƒe ŋuɖoɖoa ɖe emenyawo dzi. Eyɔ nya tso 5 Mose 6:5 kple 3 Mose 19:18 me be: “‘Lɔ̃ Yehowa wò Mawu kple wò dzi blibo, wò luʋɔ blibo, wò ŋusẽ blibo, kple wò tamesusu blibo,’ eye nàlɔ̃ ‘hawòvi abe wò ŋutɔ ɖokuiwò ene.’” (Luka 10:26, 27) Nya si ŋutsua va bia Yesu la ƒe ŋuɖoɖoe nye ema?\nYesu gblɔ na ŋutsua be: “Èɖo eŋu nyuie; nɔ esia wɔm, ekema àkpɔ agbe.” Gake ɖe esia na dzeɖoɖoa se ɖe afi ma? Menye nyaa ƒe ŋuɖoɖo tẽe ko dimee ŋutsua le o; edi “be yeaɖee afia be yele dzɔdzɔe.” Edi be yeakpɔ kpeɖodzi be yeƒe susu le ame si nye ye havi ŋu la le eteƒe, si afia be ale si yewɔa nu ɖe amewo ŋui la sɔ. Eya ta ebia be: “Ame ka tututue nye hanyevi?” (Luka 10:28, 29) Adze abe nya bɔbɔe aɖee wòbia ene, gake egoglo. Le mɔ ka nu?\nYudatɔwo xɔe se be nya “havi” la ku ɖe ame siwo léa Yudatɔwo ƒe kɔnyinyiwo me ɖe asi la ko ŋu, eye edze abe 3 Mose 19:18 de susu ma dzi ene. Le nyateƒe me la, Yudatɔ ate ŋu agblɔ be “mele se nu” be yeade ha kple ame si menye Yudatɔ o. (Dɔwɔwɔwo 10:28) Eya ta ŋutsu sia kple ɖewohĩ Yesu ƒe nusrɔ̃lawo dometɔ aɖewo gɔ̃ hã bua wo ɖokuiwo ame dzɔdzɔewo ne wonyo dɔme na wo nɔvi Yudatɔwo. Gake woate ŋu agbe dɔmenyonyo na ame si menye Yudatɔ o, elabena woƒe susue nye be menye “havi” ŋutɔŋutɔe wònye o.\nAleke Yesu ate ŋu aɖɔ susu sia ɖo evɔ mado dziku na ŋutsu sia kple Yudatɔ bubuawo o? Ewɔ esia to ŋutinya aɖe gbɔgblɔ me ale: “Ame aɖe tso Yerusalem ɖi abu yina Yeriko, eye wòdze adzodalawo si me, woɖe nu sia nu le eŋu, woƒoe wòku afã kple afã eye wogblẽe ɖi hedzo.” Yesu yi ŋutinyaa dzi be: “Eva eme be, nunɔla aɖe to mɔ ma ɖi abu gbɔna, ke esi wòkpɔe la, edze to mɔa ƒe akpa kemɛ dzo. Nenema kee esi Lewitɔ aɖe hã va ɖo afi ma, eye wòkpɔe la, edze to mɔa ƒe akpa kemɛ dzo. Ke Samariatɔ aɖe si le mɔa zɔm la va ke ɖe eŋu, eye esi wòkpɔe la, eƒe nu wɔ nublanui nɛ.”—Luka 10:30-33.\nŊutsu si Yesu nɔ ŋutinyaa gblɔm na la nyae nyuie be nunɔla geɖe kple gbedoxɔa me kpeɖeŋutɔ siwo nye Lewitɔwo la le Yeriko. Tso gbedoxɔa gbɔ yi Yeriko la, ele be woazɔ mɔ ɖiabu si didi kilometa 23. Afɔku le mɔzɔzɔ ma me le esi adzodalawo dea xa ɖe mɔa dzi ta. Ne nunɔla kple Lewitɔ aɖe kpɔ wo nɔvi Yudatɔ wòɖo xaxa me la, ɖe mele be woakpe ɖe eŋu oa? Le Yesu ƒe ŋutinyaa me la, egblɔ be womekpe ɖe eŋu o. Samariatɔ, si Yudatɔwo doa vloe la boŋue kpe ɖe eŋu.—Yohanes 8:48.\nAleke Samariatɔ la kpe ɖe Yudatɔ si nu vevi wɔ la ŋu? Yesu yi ŋutinyaa dzi be: “[Ete] ɖe eŋu, kɔ ami kple wain ɖe eƒe abiawo me hebla wo nɛ. Emegbe ekɔ amea ɖe eya ŋutɔ ƒe tedzi dzi yi amedzrodzeƒe, eye wòkpɔ edzi. Esi ŋu ke la, etsɔ denario eve na amedzrodzeƒea dzi kpɔla hegblɔ be: ‘Kpɔ edzi, eye nu sia nu si nàgagblẽ akpee la, maxee na wò ne metrɔ va.’”—Luka 10:34, 35.\nEsi Yesu, Nufialagã la, gblɔ ŋutinyaa vɔ la, ebia nya aɖe si ana ŋutsua nabu tame lae be: “Ame etɔ̃ siawo dometɔ kae nèsusu be ewɔ eɖokui havi na ame si dze adzodalawo si me?” Ðewohĩ ete ɖe ŋutsua dzi be wòaɖo eŋu be “Samariatɔ lae,” eya ta eɖo eŋu be: “Ame si kpɔ nublanui nɛ lae.” Azɔ Yesu na nufiame si le eƒe ŋutinyaa me la dze nyuie esi wògblɔ nɛ be: “Heyi, eye wò hã nàwɔ nenema ke.”—Luka 10:36, 37.\nNufiafia ƒe mɔnu nyui ka gbegbee nye esi! Ne ɖe Yesu gblɔ na ŋutsua ko be ame siwo menye Yudatɔwo o hã nye ehaviwo la, ɖe ŋutsu sia kple Yudatɔ bubu siwo nɔ nyaa sem la alɔ̃ ɖe edzia? Asesẽ. Gake esi wògblɔ ŋutinya kpui sia si me wòƒo nu tso nu siwo le nyanya na eƒe toɖolawo ŋu la, ewɔe be biabia si nye “Ame ka tututue nye hanyevi?” la ƒe ŋuɖoɖoa dze ƒãa. Havi nyui ye nye ame si lɔ̃a ame henyoa dɔme, abe ale si Ŋɔŋlɔawo de se na mí be míawɔe ene.\nAnye be susu ka tae ŋutsu aɖe bia nya Yesu ku ɖe ale si woawɔ akpɔ agbe mavɔ ŋu?\nAme kawoe Yudatɔwo xɔ se be wonye yewo haviwo, eye nu ka tae?\nAleke Yesu na ame si nye mía havi ŋuti susu nyuitɔ la me kɔe?\nNu kae Yesu wɔnɛ esi wògblɔ be míalɔ̃ mía havi abe mía ɖokui ene? Aleke míate ŋu awɔ esia?


Mika 5 | Biblia Le Internet Dzi | Xexe Yeye Gɔmeɖeɖe\nDziɖula la ƒe gãnyenye ade anyigba ƒe mlɔenu ke (1-6)\nDziɖula la atso Betlehem (2)\nAme mamlɛawo anɔ abe zãmu kple dzata ene (7-9)\nWoakɔ anyigba la ŋu (10-15)\n5 “Oo vinyɔnu si dzi futɔwo dze,Èle ɖokuiwò sim azɔ;Woɖe to ɖe mí.+ Wotsɔ ati ƒo tome na Israel ƒe ʋɔnudrɔ̃la la.+ 2 Oo wò, Betlehem Efrata,+Wò, si le sue akpa be woabu ɖe Yuda ƒe duwo* dome la,Mewòe ame si anye dziɖula le Israel la ado tso nam,+Ame si dzɔɣi tso blemablema ke, tso gbe aɖe gbe ʋĩi ke. 3 Eya ta Mawu atsɔ wo ade asiVa se ɖe esime nyɔnu si le ku lém la nadzi vi. Eye dziɖula la nɔvi mamlɛawo atrɔ agbɔ va Israel-viwo gbɔ. 4 Atso, eye wòakplɔ wo le Yehowa ƒe ŋusẽ+Kple eƒe Mawu Yehowa ƒe ŋkɔ ƒe gãnyenye me. Eye woanɔ anyi dedie,+Elabena eƒe gãnyenye ade anyigba ƒe mlɔenu ke.+ 5 Ahe ŋutifafa vɛ.+ Ne Asiriatɔ la va míaƒe anyigba dzi, eye wòɖo afɔ míaƒe mɔ́ sesẽwo me la,+Míawo hã míadɔ lãkplɔvi adre, ɛ̃, amegã* enyi tso amegbetɔviwo dome ɖe eŋu. 6 Woatsɔ yi ɖe Asiria-nyigba la+Kple Nimrod ƒe anyigba+ la ŋu le eƒe agbowo nu. Eye ne Asiriatɔ+ la va míaƒe anyigba dzi,Eye wòɖo afɔ míaƒe nutoa me la, aɖe mí tso esi me. 7 Yakob ƒe ame mamlɛawo anɔ dukɔ geɖewo dome,Abe zãmu tso Yehowa gbɔKple tsidzadza ɖe gbe dzi,Si mekpɔa ame aɖeke sinu o,Eye melalaa amegbetɔviwo o la ene. 8 Yakob ƒe ame mamlɛawo anɔ dukɔwo dome,Woanɔ ameha geɖewo domeAbe dzata le gbemelãwo dome ene,Abe dzatatsui* si ne eto alẽhawo dome la,Wòdzea nu dzi hevuvua nu,Ke xɔnametɔ aɖeke menɔa anyi o la ene. 9 Woado wò alɔ ɖe dzi ɖe wò ketɔwo ŋu,Eye woatsrɔ̃ wò futɔwo katã.” 10 Yehowa be: “Gbe ma gbe la,Matsrɔ̃ wò sɔwo le dowòme, eye magblẽ wò tasiaɖamwo. 11 Matsrɔ̃ duwo le wò anyigba dzi,Eye magbã wò mɔ́ sesẽwo katã aƒu anyi. 12 Matɔ te wò dzosasa,*Eye akunyawɔla aɖeke maganɔ mewò o.+ 13 Matsrɔ̃ wò legbawo kple wò trɔ̃sɔtiwo le dowòme,Eye màgade ta agu na wò asinudɔwɔwɔwo azɔ o.+ 14 Maho wò Aserawo*+ ɖa le dowòme,Eye matsrɔ̃ wò duwo. 15 Mabia hlɔ̃ dukɔ siwo meɖo tom o laLe dɔmedzoe kple dziku me.”\n^ Alo, “kplɔla.”\n^ Egɔmeɖeɖe tẽe, “Matsrɔ̃ dzosasa ɖa le asiwò me.”


Ðe Nàna Wò Dzi Naku Ðe Nu Siwo Woŋlɔ Ði La Ŋua? | Nusɔsrɔ̃\n‘Woŋlɔ nu siawo ɖi be wòanye nuxlɔ̃ame na mí ame siwo dzi nuɖoanyi siawo ƒe nuwuwuwo va ɖo la.’—1 KOR. 10:11.\nHADZIDZI: 11, 61\nNU KAE NÀTE ŊU ASRƆ̃ TSO FIA SIAWO ƑE VODADAWO ME?\nAsa kple Yehosafat\n1, 2. Nu ka tae míadzro Yuda fia ene aɖewo ƒe ŋutinya me?\nNE ÈKPƆ ame aɖe wòɖiɖi dze anyi le mɔ aɖe dzi la, ɖe màɖɔ ŋu ɖo ne èle mɔ ma ke dzi zɔm oa? Ŋugbledede le ame bubuwo ƒe vodadawo ŋu ate ŋu akpe ɖe mía ŋu míaƒo asa na vodada mawo ke wɔwɔ. Aleae wòle le míaƒe mawusubɔsubɔ hã gome. Míate ŋu asrɔ̃ nu vevi aɖewo tso ame siwo ŋu Biblia ƒo nu tsoe kple ame bubuwo hã ƒe vodadawo me.\n2 Yuda fia ene siwo ŋu míesrɔ̃ nu tsoe le nyati si do ŋgɔ na esia me la subɔ Yehowa kple dzi blibo. Ke hã, woda vo gã aɖewo. Nu kae míate ŋu asrɔ̃ tso woƒe ŋutinyawo me, eye aleke míawɔ aƒo asa na vodada siwo wowɔ? Ŋugbledede le woƒe ŋutinyawo ŋu ate ŋu ana be nu siwo woŋlɔ ɖi tsã be woatsɔ afia nu mí la naɖe vi na mí.—Xlẽ Romatɔwo 15:4.\nŊUÐOÐO ÐE AMEGBETƆ ƑE NUNYA ŊU GBLẼA NU LE AME ŊU\n3-5. (a) Togbɔ be Asa ƒe dzi ku ɖe Yehowa ŋu hã, vodada kae wòwɔ? (b) Nu ka gbɔe wòanya tso be Asa ɖo ŋu ɖe amegbetɔwo ŋu esime Baasa ho aʋa ɖe Yuda ŋu?\n3 Gbã la, na míadzro Asa ƒe ŋutinyaa me ne míakpɔ ale si Mawu ƒe Nyaa ate ŋu akpɔ ŋusẽ nyui ɖe mía dzi ɖa. Esi Etiopiatɔ miliɔn ɖeka ho aʋa ɖe Yuda ŋu la, Asa ɖo ŋu ɖe Yehowa ŋu. Ke hã, esi Israel fia Baasa ho aʋa ɖe Asa ŋu hekeke Rama si nye du si nɔ Yuda kple Israel ƒe liƒo dzi ɖe enu la, Asa megaɖo ŋu ɖe Yehowa ŋu o. (2 Kron. 16:1-3) Le go sia me la, Asa ɖo ŋu ɖe eya ŋutɔ ƒe nunya ŋu eye wòtsɔ nunana yi na Siria Fia Ben-Hadad be wòaho aʋa ɖe Baasa ŋu. Ðe Asa kpɔ dzidzedzea? Biblia gblɔ be: “Esi Baasa see la, enumake edzudzɔ Rama tsotso, eye wòtasi eƒe dɔ la.” (2 Kron. 16:5) Eya ta adze abe ɖe Asa kpɔ dzidzedze ene!\n4 Gake aleke Yehowa ya bu Asa ƒe nuwɔnaa? Yehowa Mawu dɔ eƒe nyanuɖela Hanani ɖa be wòaɖaka mo na Asa le esi meɖo ŋu ɖe Eŋu o ta. (Xlẽ 2 Kronika 16:7-9.) Hanani gblɔ nɛ be, “tso fifia dzi la, aʋa anɔ dowòme.” Ele eme be Baasa dzudzɔ dua tsotso hetrɔ dzo ya, gake Asa kple eƒe amewo mekpɔ ŋutifafa le eƒe dziɖuɖu ƒe ƒe mamlɛawo me o.\n5 Abe ale si míekpɔe le nyati si do ŋgɔ me ene la, Mawu dzro Asa ƒe dzi me hekpɔe be Asa ƒe dzi ku ɖe ye ŋu bliboe. (1 Fia. 15:14) Le wo katã me la, Mawu kpɔe be Asa subɔ ye nyuie hewɔ ɖe yeƒe nudidiwo dzi. Ke hã, mete ŋu ƒo asa na eƒe vodadawo me tsonuwo o. Le Asa kple Baasa dome nyaa gome la, nu kae na Asa ɖo ŋu ɖe eya ŋutɔ ɖokui kple Ben-Hadad ŋu le esi teƒe be wòaɖo ŋu ɖe Yehowa ŋu? Ðe wòanya susu be nubabla kple fia bubu aɖe alo aʋawɔɖaŋu ŋu dɔ wɔwɔ aɖe vi wu ŋuɖoɖo ɖe Mawu ŋua? Aɖaŋuɖoɖo gbegblẽ aɖe si wòanya xɔ tae wòwɔ nu nenema ɖoa?\n6. Nu kae míate ŋu asrɔ̃ tso Asa ƒe vodadaa me? Wɔ eƒe kpɔɖeŋu.\n6 Ðe ŋugbledede le nu si dzɔ ɖe Asa dzi ŋu aʋã mí be míalé ŋku ɖe míaƒe afɔɖeɖewo ŋua? Ne kuxi siwo dze abe ɖe wowu tsɔtsɔ na mí ene dze ŋgɔ mí la, ɖewohĩ anɔ bɔbɔe be míaɖo ŋu ɖe Yehowa ŋu. Gake nu kae míewɔna ne míedo go kuxi suesuesuewo gbe sia gbe? Ðe míeɖoa ŋu ɖe amegbetɔ ƒe nunya ŋu hedzea agbagba be míakpɔ wo gbɔ le mía ɖokui sia? Alo ɖe míedia Biblia me mɔfiamewo hewɔna ɖe wo dzi eye míetoa esia me ɖenɛ fiana be míeɖoa ŋu ɖe Yehowa ƒe mɔwo ŋu le kuxiwo gbɔ kpɔkpɔ mea? Le kpɔɖeŋu me, ɖewohĩ edzɔna ɣeaɖewoɣi be wò ƒometɔwo tsia tsitre ɖe ŋuwò be nàgade kpekpewo alo takpekpewo o. Eya ta èbiaa Yehowa be wòakpe ɖe ŋuwò nànya mɔ nyuitɔ si dzi nàto akpɔ kuxia gbɔ. Ke ne dɔ ge le asiwò, eye wòle sesẽm na wò be nàkpɔ dɔ bubu ya ɖe? Ne èva ke ɖe dɔ aɖe ŋu eye mia kple dɔtɔa miele nu ƒom tso dɔa ŋuti ɖoɖowo ŋu la, ɖe nàna wòanya be yedea kpekpe le ŋkeke aɖewo dzi kwasiɖa sia kwasiɖa? Kuxi ka kee ɖava mía dzi o, nunya le eme be míawɔ ɖe hakpalaa ƒe nya sia dzi: “Tsɔ wò mɔwo gblẽ ɖe Yehowa si me; ɖo ŋu ɖe eŋu, ekema eya ŋutɔ awɔe na wò.”—Ps. 37:5.\nNU KAE HADEDE VƆ̃ ATE ŊU AGBLẼ LE ŊUWÒ?\n7, 8. Vodada kawoe Yehosafat wɔ, eye nu kawoe do tso eme nɛ? (Kpɔ nɔnɔmetata si le nyati sia ƒe gɔmedzedze.)\n7 Azɔ mina míadzro Asa viŋutsu Yehosafat ƒe ŋutinyaa me kpɔ. Nɔnɔme nyui geɖe nɔ esi. Esi Yehosafat ɖo ŋu ɖe Mawu ŋu la, ewɔ nu nyui geɖe. Gake eɖe afɔ gbegblẽ aɖewo hã. Le kpɔɖeŋu me, ewɔ ɖoɖo viaŋutsu ɖe dziehe fiaɖuƒea ƒe fia vɔ̃ɖi Ahab vinyɔnu. Yehosafat yi ɖakpe ɖe Ahab ŋu wowɔ aʋa kple Siriatɔwo, evɔ nyagblɔɖila Mikaya xlɔ̃ nui tso afɔ ma ɖeɖe ŋu hafi. Yehosafat ku kloe le aʋa ma me. Esia megbe la, etrɔ va Yerusalem. (2 Kron. 18:1-32) Ale nyagblɔɖila Yehu biae be: “Ame vɔ̃ɖi ŋue nèyi ɖakpe ɖo, eye ame siwo lé fu Yehowa ye nèlɔ̃a?”—Xlẽ 2 Kronika 19:1-3.\n8 Ðe Yehosafat srɔ̃ nu tso nudzɔdzɔ ma mea? Togbɔ be elɔ̃ Mawu eye wòdi be yeadze eŋu hã, edze abe mesrɔ̃ nu tso nu si dzɔ ɖe edzi esi wòdze Ahab yome kple nuxlɔ̃amenya si Yehu gblɔ nɛ la me o ene. Yehosafat gaɖe afɔ bubu aɖe si me nunya mele kura o. Ebla nu kple Mawu ƒe futɔ vɔ̃ɖi si nye Fia Ahaziya, Ahab viŋutsu la. Yehosafat wɔ ɖeka kple Ahaziya wokpa tɔdziʋuwo, gake womete ŋu zã wo na taɖodzinu si ta wokpa wo ɖo la o, elabena tɔdziʋuawo gbã.—2 Kron. 20:35-37.\n9. Aleke hadede vɔ̃wo ate ŋu agblẽ nu le mía ŋu?\n9 Ele be Yehosafat ƒe ŋutinyaa xexlẽ naʋã mí míalé ŋku ɖe míaƒe agbenɔnɔ ŋu. Nu ka tae? Nya lae nye be, le wo katã me la, Yehosafat nye fia nyui. Ewɔ nu si le dzɔdzɔe eye edi “Yehowa kple eƒe dzi blibo.” (2 Kron. 22:9) Ke hã, hadede vɔ̃wo gblẽ nu le eŋu. Ðo ŋku Biblia me lododo sia dzi: “Ame si zɔna kple nunyalawo la, adze nunya, ke ame si dea ha kple bometsilawo la, eme manyo nɛ o.” (Lod. 13:20) Ele eme be míedzea agbagba be míakpe ɖe ɖetsɔlemetɔwo ŋu woaxɔ nyateƒea ya. Ke hã, Yehosafat ƒe hadede kplikplikpli kple Ahab na wòbu eƒe agbe kloe. Nenema kee ne míawo hã míedea ha kplikplikpli kple ame siwo mesubɔa Yehowa o la, esia ate ŋu agblẽ nu le mía ŋu.\n10. (a) Ne míele srɔ̃ dim be míaɖe la, nufiame kae le Yehosafat ƒe ŋutinyaa me na mí? (b) Nu kae wòle be wòanɔ susu me na mí ku ɖe hadede vɔ̃wo ŋu?\n10 Nu kae míate ŋu asrɔ̃ tso nu si dzɔ ɖe Yehosafat dzi la me? Ate ŋu adzɔ be ame si menye Yehowa subɔla o ƒe nu nalé dzi na Kristotɔ aɖe eye wòaƒo nya ta be yemate ŋu ake ɖe kpeɖeŋutɔ si asɔ na ye la ŋu le Kristotɔ vavãwo dome o. Alo Kristotɔ aɖe ƒe ƒometɔ siwo menye haxɔsetɔwo o la anɔ nya ƒom ɖe enu be neɖe srɔ̃ ‘hafi wòatsi megbe akpa.’ Ame aɖewo hã ƒe susu wɔ ɖeka kple nɔvinyɔnu aɖe tɔ. Egblɔ be: “Le dzɔdzɔme nu la, míedina be woalɔ̃ mí eye míase le mía ɖokui me be wotsɔ ɖe le eme na mí.” Nu kae wòle be Kristotɔ nawɔ le nɔnɔme sia me? Ŋugbledede le nu si dzɔ ɖe Yehosafat dzi ŋu ate ŋu aɖe vi. Edia mɔfiame tso Mawu gbɔ zi geɖe. (2 Kron. 18:4-6) Gake nu kae va dzɔ esime wòte hadede kple Ahab, ame si melɔ̃ Yehowa o? Ðe wòle be wòanɔ susu me na Yehosafat be Yehowa ƒe ŋkuwo nɔa ame si ƒe dzi ku ɖe eŋu la ŋu. Le míaƒe ŋkekea me hã, Mawu ƒe ŋkuwo “kpɔa afi sia afi le anyigba blibo la dzi,” eye ele klalo be ‘yeazã yeƒe ŋusẽ’ atsɔ axɔ na mí. (2 Kron. 16:9) Ese míaƒe nɔnɔmea gɔme eye elɔ̃ mí. Ðe nèxɔe se vavã be Mawu nya be èdi be yeakpɔ ame si sɔ na wò la aɖe eye wòdi be yeakpe ɖe ŋuwòa? Ka ɖe edzi be ɣeyiɣi si Yehowa awɔe na wò la ava godoo!\nNɔ ŋudzɔ be kɔkuti ɖeka te nɔnɔ kple dzimaxɔsetɔ ƒe mɔ̃ nagaɖe wò o (Kpɔ memama 10)\nMÈGANA WÒ DZI NADE ASI DADA ME O\n11, 12. (a) Aleke Hizkiya ɖe nu si le eƒe dzi me fiae? (b) Nu ka tae Mawu tsɔ Hizkiya ƒe nu vɔ̃ kee?\n11 Nufiame si le Hizkiya ƒe ŋutinyaa me na mí la ku ɖe dzi la ŋu. Ɣeaɖeɣi la, Yehowa, ame si dzroa dziwo me kpɔna la na nu si le Hizkiya ƒe dzi me la dze ƒãa. (Xlẽ 2 Kronika 32:31.) Esi Hizkiya dze dɔ vevie la, Mawu wɔ dzesi aɖe nɛ tsɔ ɖee fiae be ahaya. Ena vɔvɔli gbugbɔ ɖe megbe nukutɔe. Edze abe Babilontɔwo dɔ amewo ɖa be woaku nu me tso dzesi sia ŋu ene. (2 Fia. 20:8-13; 2 Kron. 32:24) Yehowa megblɔ ale si wòle be Hizkiya nawɔ nu ɖe Babilontɔawo ŋu la nɛ o. Biblia gblɔ be Yehowa “ɖe asi le eŋu” be yeakpɔ nu si wɔ ge wòala. Hizkiya tsɔ “nu siwo katã le eƒe kesinɔnudzraɖoƒe” la fia wo. Bometsinuwɔna sia na “nu siwo katã le [Hizkiya ƒe] dzi me” la dze ƒãa.\n12 Biblia megblɔ nu si tututu na Hizkiya ƒe dzi de asi dada me la na mí o. Ðe wòanye be esi wòɖu Asiriatɔwo dzi tae loo alo esi Mawu da dɔ nɛ nukutɔe taea? Alo “kesinɔnuwo kple bubu geɖe” si su esi taea? Nu ka gbɔe wòɖatso o, esi Hizkiya do eɖokui ɖe dzi ta la, “mekpɔ ŋudzedze ɖe nyui si wowɔ nɛ la ŋu o.” Ewɔ nublanui loo! Togbɔ be ete ŋu gblɔ na Mawu le gbedodoɖa me be yesubɔe kple dzi blibo hã la, eva ɖo ɣeaɖeɣi la, Hizkiya wɔ nu si medze Yehowa ŋu o. Gake emegbe “Hizkiya bɔbɔ eɖokui,” eya ta Mawu ƒe dɔmedzoe meva eya kple dukɔ la dzi o.—2 Kron. 32:25-27; Ps. 138:6.\n13, 14. (a) Ɣekaɣie wòate ŋu adzɔ be Yehowa ‘naɖe asi le mía ŋu be yeado mí akpɔ’? (b) Ne wokafu mí ɖe nu nyui aɖe si míewɔ ta la, aleke wòle be míawɔ nui?\n13 Aleke Hizkiya ƒe ŋutinyaa xexlẽ kple ŋugbledede le eŋu ate ŋu aɖe vi na mí? Ðo ŋku edzi be esi Yehowa ɖu Senakerib dzi eye wòna Hizkiya haya tso eƒe dɔléle vɔ̃ɖia me megbe teti koe Hizkiya ƒe dada la va dze ƒãa. Le míawo gome la, ne míewɔ nane si dze na kafukafu la, ɖe wòanye be ɣemaɣie Yehowa ‘aɖe asi le mía ŋu be yeado mí akpɔ’ ale be nu si le míaƒe dzi me nadze ƒãa? Le kpɔɖeŋu me, ɖewohĩ nɔviŋutsu aɖe ku kutri dzra nuƒo aɖe ɖo va ƒo le amehawo ŋkume. Ame geɖe kafui ɖe esia ta. Aleke wòawɔ nui?\n14 Ne wokafu mí la, anyo be míawɔ nya si Yesu gblɔ la dzi be: “Ne miewɔ nu siwo katã woɖo na mi la, migblɔ be: ‘Kluvi gbɔlowo koe míenye. Nu si wòle be míawɔ lae míewɔ.’” (Luka 17:10) Eye le go sia hã me la, míate ŋu asrɔ̃ nu tso nu si dzɔ ɖe Hizkiya dzi me. Eƒe dzi de asi dada me eye “mekpɔ ŋudzedze ɖe nyui si wowɔ nɛ la ŋu o.” Ŋugbledede le nu siwo gbegbe Yehowa Mawu wɔ na mí ŋu akpe ɖe mía ŋu míaƒo asa na nɔnɔme si wòlé fui. Eye míate ŋu aƒo nu tso ale si gbegbe míekpɔ ŋudzedze ɖe Yehowa ƒe kpekpeɖeŋu ŋuti, elabena eyae toa Ŋɔŋlɔ Kɔkɔeawo kple gbɔgbɔ kɔkɔea dzi kpena ɖe eƒe amewo ŋu.\nÐƆ ŊU ÐO NE ÈLE NYA ME TSOM\n15, 16. Aleke wòdzɔe be Mawu mekpɔ Yosiya ta o eye wòbu eƒe agbe?\n15 Mlɔeba la, nu kae míate ŋu asrɔ̃ tso nu si dzɔ ɖe fia nyui Yosiya dzi me? Ðo ŋku nu si gbɔ wòtso be woɖu edzi le aʋa me eye wòbu eƒe agbe la dzi. (Xlẽ 2 Kronika 35:20-22.) Yosiya “ho ɖe” Egipte Fia Neko ŋu, evɔ fia ma gblɔ na Yosiya be menye eya ŋue yeho aʋa ɖo o. Biblia gblɔ be Neko ƒe nyawo “tso Mawu nu.” Ekema nu ka tae Yosiya ho ɖe eŋu? Biblia megblɔe o.\n16 Ke aleke Yosiya awɔ anya nenye be Yehowa gbɔe Neko ƒe nyawo tso? Ate ŋu abia Yeremiya, si nye nyagblɔɖila wɔnuteƒeawo dometɔ ɖeka hafi. (2 Kron. 35:23, 25) Gake Ŋɔŋlɔawo megblɔe be ewɔe nenema o. Azɔ hã, Karkemis yimee Neko nɔ. Eya ta “aƒe bubu ŋue” wòho aʋa ɖo, ke menye ɖe Yerusalem ŋu o. Gawu la, aʋa si Neko ho la magblẽ nu le Mawu ƒe ŋkɔ ŋu o, elabena menye Yehowa loo alo eƒe amewo ŋue wòtsi tsitre ɖo o. Eya ta mesɔ kura be Yosiya naho aʋa ɖe Neko ŋu o. Ðe míede dzesi nu vevi si míate ŋu asrɔ̃ tso esia mea? Ne kuxi aɖe dze ŋgɔ mí la, ele vevie be míabu nu si Yehowa adi be míawɔ le nɔnɔme ma me ŋu.\n17. Ne kuxiwo do mo ɖa la, aleke míate ŋu aƒo asa na vodada si tɔgbi Yosiya wɔ?\n17 Ne kuxiwo do mo ɖa la, ele be míabu Biblia me mɔfiame siwo ku ɖe nyaa ŋu la ŋu ahada asɔ le wo ŋu dɔ wɔwɔ me. Le go aɖewo me la, anyo be míate ɖe hamemetsitsiwo ŋu. Ðewohĩ míede ŋugble le nu si míenya tso nɔnɔmea ŋu la ŋu eye míeku nu me le habɔbɔa ƒe agbalẽwo me gɔ̃ hã. Ke hã, ɖewohĩ Biblia me mɔfiame bubu aɖewo li siwo ŋu wòahiã be míabu, siwo ŋu hamemetsitsi aɖe ate ŋu akpe ɖe mía ŋu míade ŋugble le. Le kpɔɖeŋu me, nɔvinyɔnu aɖe nya be yeƒe agbanɔamedzie wònye be yeaɖe gbeƒã nya nyuia. (Dɔw. 4:20) Ke hã, tsɔe be eɖoe be yeayi gbeadzi le ŋkeke aɖe dzi, gake srɔ̃a si menye haxɔsetɔ o la di be wòanɔ aƒe me. Srɔ̃ŋutsua gblɔ nɛ be yewomegakpɔ vovo ɖe yewo nɔewo ŋu kpɔ o, eya ta yedi be yewoawɔ nane ɖekae. Ðewohĩ srɔ̃nyɔnua abu ŋɔŋlɔwo abe esiwo ku ɖe toɖoɖo Mawu kple sedede si nye be míawɔ amewo woanye nusrɔ̃lawo la ŋu. (Mat. 28:19, 20; Dɔw. 5:29) Gake anyo be wòade ŋugble le sedede si nye be srɔ̃nyɔnuwo nabɔbɔ wo ɖokuiwo na wo srɔ̃wo eye woanye nugɔmeselawo hã ŋu. (Ef. 5:22-24; Flp. 4:5) Ðe srɔ̃aŋutsua tsi tsitre ɖe eƒe gbeadziyiyi ŋu keŋkeŋua, alo ŋkeke ɖeka ma dzi koe wòle gbɔgblɔm nɛ be newɔ nu bubua? Ele be míada asɔ esime míele agbagba dzem be míawɔ Mawu ƒe lɔlɔ̃nu eye míana dzitsinya nyui nanɔ mía si.\nWÒ DZI NEKU ÐE MAWU ŊU BLIBOE EYE NÀKPƆ DZIDZƆ\n18. Ne ède ŋugble le fia ene siwo ŋu míeƒo nu tsoe le nyati sia me ƒe ŋutinyawo ŋu la, vi kae esia aɖe na wò?\n18 Esi míede blibo o ta la, ate ŋu adzɔ be míawo hã míawɔ vodada siwo tɔgbi fia ene mawo wɔ. Ate ŋu adzɔ be (1) míaɖe ŋu ɖi ava nɔ ŋu ɖom ɖe amegbetɔ ƒe nunya ŋu, (2) míade ha gbegblẽ, (3) míado mía ɖokui ɖe dzi, alo (4) míatso nya me evɔ míabu nu si nye Mawu ƒe lɔlɔ̃nu le nyaa ŋu la ŋu o. Yehowa nyoa dɔme ŋutɔ be ekpɔa nu nyuiwo le mía ŋu abe ale si wòkpɔ nu nyuiwo le fia ene mawo ŋu ene! Yehowa dea dzesi ale si gbegbe míelɔ̃e kpakple didi vevi si le mía me be míasubɔe kple dzi blibo la hã. Eya ta, ena nuxlɔ̃amekpɔɖeŋuwo mí be woakpe ɖe mía ŋu míaƒo asa na vodada gãwo wɔwɔ. Mina míade ŋugble le Biblia me ŋutinya siawo ŋu eye míada akpe na Yehowa ɖe wo ta!


Wòezɔ te ɖe mía ŋu !\nDzidzɔ wonye namí katã be míekpɔ mɔnu le egbe ƒe ŋkekeawo me hele míaƒe gbe gbɔgblɔ ŋlɔ̃m tso intɛnɛti dzi. Míele mɔnukpɔkpɔ sia dom ɖe eʋeviwo tso Togo, Ghana, Benin kple wó du etɔ̃ siame viwo katã si le du ta, le xexe godoo la me gbɔ be, woava wɔ ɖeka kple mí hena ŋkuléle ɖe míadenyigba kple míadenyawo ŋu. Nyateƒe wonye be le blema la, mɔnukpɔkpɔ sia menɔ anyi o. Nusi wɔe be, eʋeviwo medoa vevie ɖe wódegbe ŋu abe alesi wodze ene o. Ame aɖewo ŋutɔ gɔhã metsɔa ɖe le wódzilawo ƒe gbe ŋu, nenye be wodzi wò le gbe dzi o.\nXle kplɔɖo : Wòezɔ !\nTaɖodzinuwo kple Sewo\nTAƉODZINU EWO (10) SI LE MIASI LA\n- Mí eʋevi akuaku siwo ƒoƒu ɖe habɔbɔ si dzi míeda ŋkɔ ɖo bena: “mí-eʋeland „ la, míedo dzesie bena anyo ne Eʋefiagã kple sɔẽtɔwo katãa ƒoƒu eye wowɔ ɖeka le Eʋenyigba la dzi kple Eʋedukɔmeviwo ɖe Eʋeduawo katã ƒe ŋgɔyiyi, kple dedienɔnɔ ta. Dzideƒo ŋu vevie wɔanye na mí Eʋeviwo katã. Míedo dzesie hã be esia ƒe mawɔmawɔ ahe Eʋedukɔa kple Eʋeviwo ɖe megbe. Anyo ne Eʋefiawo ɖo kpe edzi vevie be Eʋeviwo ƒe dzidzì nanye nu así matɔe. Eʋevia ɖeke ƒe agbe matyɔ̃ le Eʋefia ɖeke ƒe ŋutasesẽ ta o, ke boŋ woƒe ta ʋeʋli anye yewo ƒe dɔdeasí gbãtɔ. “mí-eʋeland gɔmee nye eʋenyigba. „\n- Eʋevi ɖesiaɖe dzi ablɔɖe, ŋutifafa kple vovome le Eʋefiawo ƒe kpɔkplɔ te, ɖe woƒe aʋa sesẽ si woawɔ la ta. Elabena nenemae wònɔ namí Eʋeawo tso blema le Togbui kple Mamã vovovowo nɔɣi vaseɖe ɣeɣiɣi sime veklẽɖoɖo amedome ƒe game va sũ le ƒe akpe-ɖeka-alafa-enyi-bla-enyi-vɔ-ene ( 1884 ) me.\n- Habɔbɔ sia mi-eʋeland ƒe dzi dzíe nye: a -) ƒuƒoƒo eʋevi nyɔnuwo kple eʋevi ŋutsuwo le agbɔsɔsɔ gãa ɖe me. b -) nugɔmeɖeɖe nawo le aɖikadodo amenɔvi si nele dukɔ kple dukɔwo dome; si nele amegbetɔ ƒomevi vovovowo dome le egbe ƒe ŋkekeawo me le xexeame godoo. d -) numeɖeɖe sia nye nyanyanana Eʋeviwo be ne woadze si woɖokuiwo le vevie dodo nu, dɔwɔwɔ, kutrikuku, ameɖokui búbú, sidzedze Eʋeynigba kple amenɔvi eʋevi ƒe ta ʋeʋli vevie me.\n- Eʋevi geɖewo le ɖoɖo wɔm eye míeɖoe vevie be miadze Eʋedzukɔa tsotso gɔme tso Eʋedu vovovowo si le Eʋeyigba katã dzi. Ɖoɖo sia atɔ egɔme tso amugã tɔsisi la ŋu vaseɖe mɔnɔ tɔsisi la ŋu. Esia mawɔmawɔ ana be Eʋenyigba abu eƒe nɔnɔme blibo eye ne esia bu ko la, Eʋeawo hã wole woƒe eʋevinyenye bu ge kuraa.\n- Eʋegbe xexle kple eƒe ŋɔŋlɔ̃ nye míaƒe taɖodzinu veviewo dometɔ ɖeka. Míle mɔnukpɔkpɔ vevie sia ɖoge na eʋevi ɖesiaɖe alebena woateŋ kpɔ gome le eʋegbe sɔsrɔ̃, eʋegbe xexle kple eʋegbe ŋɔŋlɔ̃ ŋu abe alesi lododoa gblɔe bena: “ Xegbee xe dona „ ene. Mɔnukpɔkpɔ sia avaeme godoo.\n- Míaƒo ŋu tso eʋeme nusiwo nye ʋuƒoƒowo, hadzidziwo kple ɣeɖuɖu vovowo katã alo nusiwo nye ɖaɖa nu kple glotutu nu na Eʋeawo le eʋenyigba blibo la dzi. Tsɔyi edzia, míaƒoŋ hã tso bùbùdede Eʋenyigba kple dzinuwo katã ŋu abe: “avewo, atsiwo, tɔwó, lã vovovo siwo le Eʋenyigba dzi.\n- Eʋevi ɖesiaɖe dze na bubu. Amegbetɔ ƒomevi ɖesiaɖe dzea agbagba be yeade bubu yeɖokui ŋu eye yeade bubu yehaviwo ŋu. Eʋevi ɖesiaɖe nado dzesie be eƒe kesinɔnyenye nu wonye. Kesinɔ nudidi, ga alo hotsui didi mɔnu yiyivɔa ɖeke ma he ku, dɔlele alo amedome gbegble vae ne ame ƒomevia ɖeke o. Srɔɖeɖe le ŋutsu kple nyɔnu dome nye nu veviea ɖe tso blema vadze mía dzi le egbe ƒe ŋkekeawo me. Bubudede Eʋeawo ƒe srɔɖeɖe si le ŋutsu kple nyɔnu dome la nye ŋu tso blema ke.\n- Mi-eʋeland si gɔme nyebe: miaɖenyigba, nye Habɔbɔ le ɖokuisi. Menye dunyagblɔha o eye dunyagblɔha ɖeke mekpɔ mɔ aƒoŋ le eƒe ŋkɔ me alo azã efe ŋkɔ le goa ɖeke me o, negbe Eʋefiagãwo ko esia ɖe mɔ na. Ame ɖeke mazã efe ŋkɔ o.\n- Xɔse kple subɔsubɔ nye dzɔdzɔmeŋ na amegbetɔ ƒomevi ɖesiaɖe eye le to sia to me. Nenemae wonye na Eʋeawo hã tso blema ke vade asi ne egbe. Mi-eʋeland le esia ŋuti dɔ wɔm kple Hunɔwo alo Osofowo eye le amenɔvi bubu kple dzesi tɔhɛ aɖe me. Ame aɖe ƒe xɔse manye fewuɖuɖu ne ame bubua ɖeke o, elebena Eʋeawo nye subusubu vovovotɔwo.\nVidzidzi kple vidzidzi megbe kɔnuwo\na - Vidzidzi megbe:\nNenye nyɔnu dzi vi, le ɣleti eve megbe la, vinɔ la saa dzonu ɖe ŋui eye wotsɔa avɔ nyuiewo tana, fɔa kɔsɔkɔsɔwo kplana, tsɔa alɔnugawo dea alɔ nu,\nXle kplɔɖo : Vidzidzi kple vidzidzi megbe kɔnuwo\nEʋe ɣleti ŋkɔwo kple woƒe dzɔtsoƒe\nGli 1 le 7 me


Nu Vlo Wɔla Siwo Woklã Ðe Ati Ŋu; Akafozazã Le Aʋawɔwɔ Me Le Blema | Ènyaa?\nGBE BUBU Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Latvian Lingala Lithuanian Luganda Luo Macedonian Malagasy Maltese Maya Mizo Moore Myanmar Nepali Ngabere Norwegian Nzema Ossetian Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Twi Ukrainian Umbundu Vietnamese Xhosa Yoruba Zande Zulu\nNyanyuigbalẽawo gblɔ tso Yesu kple nu vlo wɔla eve siwo woklã ɖe ati ŋu la ŋu be: “Yudatɔwo bia Pilato be wòana woaŋe woƒe afɔwo, eye woaɖe woƒe kukuawo adzoe.”—Yohanes 19:31.\nLe se si Mawu de na Yudatɔwo nu la, ne wowu nu vlo wɔla aɖe eye wohe eƒe ŋutilã kukua ɖe ati ŋu la, ‘mele be woagblẽ eƒe kukua ɖi ŋu nake ɖe edzi o.’ (5 Mose 21:22, 23) Edze abe Yudatɔwo wɔ se sia ke ŋu dɔ le ame siwo Romatɔwo klã ɖe ati ŋu la gome ene. Eya ta le go sia me la, afɔŋeŋe na wo ana woaku kaba ale be woaɖi wo hafi Sabat la nadze egɔme le ɣeɖoto.\nNe wole ame si wotso kufia na la wu ge alea la, zi geɖe la, wotsɔa gatagbadzɛwo klãa eƒe asiwo kple afɔwo ɖe atia ŋu. Ne wofɔ atia ɖe tsitrenu la, amea ƒe kpekpeme katã nɔa gatagbadzɛawo dzi eye wòsea veve helĩhelĩ. Hafi amea nate ŋu agbɔ le nɔnɔme ma me la, ele be wòahe eƒe afɔkawo me ate ɖe gatagbadzɛ siwo woƒo ɖe eƒe afɔwo me la dzi. Gake ne woŋe eƒe afɔwo la, ekema asesẽ nɛ be wòagbɔ. Esia wɔnɛ be amea kuna kaba, le gbɔgbɔtsixe si tsi eƒo ta loo alo le nu vevi si wowɔe la ta.\nAleke wozã akafo le aʋawɔwɔ me le blema?\nAʋawɔnu si David zã tsɔ wu ame dzɔtsu Goliat lae woyɔna be akafo. Edze abe ƒe siwo me David nye alẽkplɔvi la mee wòsrɔ̃ aʋawɔnu sia zazã ene.—1 Samuel 17:40-50.\nAsiriatɔwo ƒe akafodala siwo le Yudatɔwo ƒe du sesẽ aɖe dzi dzem ƒe nɔnɔmetata si woɖe ɖe gli ŋu\nAkafo dze le Egiptetɔwo kple Asiriatɔ siwo nɔ anyi le Biblia ŋlɔɣiwo la ƒe nutatawo me. Aʋawɔnu sia nye avɔ alo lãgbalẽ sue aɖe si ƒe go eveawo dzi wotsi ka ɖo. Akafodalaa tsɔa kpe zɔzrɔ̃e alo kpe goɖoe si ƒe lolome anɔ abe aŋuti sue ene, si ƒe kpekpeme ade gram 250 la dea akafoa ƒe avɔa alo lãgbalẽa me. Emegbe atro akafoa le yame sesĩe ahaɖe asi le kaawo dometɔ ɖeka ŋu, eye kpea ado kple ŋusẽ ahaɖo ta nu si dzi wòdzidzee ɖo la gbɔ tututu.\nEsi woku blema duwo nɔƒewo le Titina Ɣedzeƒe nutowo me la, woke ɖe akafokpe gbogbo aɖewo siwo wozã le aʋawɔwɔ me le blema la ŋu. Aʋawɔla bibiwo ate ŋu ada akafokpe wòalũ ʋɔ sesĩe abe kilometa 160 va ɖo 240 le gaƒoƒo ɖeka me ene. Numekulawo ƒe nu mesɔ nenye be akafokpe tea ŋu dea didiƒe abe dati ene o, ke hã akafokpe hã tea ŋu wua ame abe dati ke ene.—Ʋɔnudrɔ̃lawo 20:16.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ May 2014 | Ðe Ame Aɖe Ate Ŋu Anya Etsɔmea?


Ke Ne Lãmesẽkuxiwo Ðe Kpe Nam Ðe?—Akpa 1 | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Haitian Creole Hebrew Hiligaynon Hungarian Iban Icelandic Iloko Indonesian Italian Japanese Kiluba Kinyarwanda Kirghiz Kirundi Korean Lithuanian Macedonian Malagasy Malay Malayalam Maltese Myanmar Norwegian Nzema Oromo Ossetian Polish Portuguese Portuguese (Portugal) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Telugu Tetun Dili Thai Tsonga Turkish Turkmen Twi Ukrainian Umbundu Vietnamese Xhosa Yoruba Zulu\nÈnya sɔhɛ aɖe si lãmesẽkuxiwo ɖe kpe na veviea? Ðe nèle dɔ aɖe lém si na be mètea ŋu wɔa nu siwo hawòtiwo wɔna oa?\nNenye nenemae la, eme kɔ be dzi ate ŋu aɖe le ƒowò ɣeaɖewoɣi. Gake nya fadziname eve le Biblia me na wò.\nWɔwòla, Yehowa Mawu, nya nɔnɔme si me nèle la nyuie. Gawu la, ‘etsɔa ɖe le eme’ na wò.—1 Petro 5:7.\nYehowa Mawu ɖoe be yeaɖe dɔlélewo katã ɖa! Àte ŋu axlẽ nu tso esia ŋu le Biblia me le Yesaya 33:24 kple Nyaɖeɖefia 21:1-4.\nSɔhɛ siwo lãmesẽkuxiwo ɖe kpe na dometɔ geɖe kpɔe be kaka ɖe Mawu kple eƒe ŋugbedodowo dzie lé yewo ɖe te. Wo dometɔ ene aɖewoe nye esi.\nEsi mexɔ ƒe wuiɖekɛ la bunɔkeke me menɔna hafi tea ŋu yia afi sia afi. Naneke menya wɔna nam o, nu suetɔ kekeake gɔ̃ hã kɔkɔ nyea dɔ nam.\nEsi mexɔ ƒe atɔ̃ la, wokpɔ lãmekawo ƒe gbɔdzɔgbɔdzɔdɔ si nana wɔna vɔna le ame ŋu le ŋunye, esia na naneke meganya wɔna nam o. Dzi ɖena le ƒonye ɣeaɖewoɣi elabe nyemetea ŋu wɔa nu siwo hanyetiwo wɔna o. Gake dzinyelawo kple míaƒe hametɔwo naa ŋutilã me kple seselelãme kpekpeɖeŋum eye wòkpena ɖe ŋunye le mawusubɔsubɔ gome hã. Menye ɣeyiɣiawo katã ƒe subɔla, eye nye haxɔsetɔwo kplɔam zi geɖe míeyina ɖasrɔ̃a Biblia kple ame siwo tsɔ ɖe le Biblia me nyawo me.\nYesu gblɔ be ŋkeke ɖe sia ɖe kple eƒe dzimaɖitsitsiwoe. (Mateo 6:34) Eya ta medzea agbagba be manɔ te ɖe ŋkeke ɖe sia ɖe ƒe kuxiwo nu eye meɖoa taɖodzinu siwo gbɔ mate ŋu aɖo la na ɖokuinye. Mele mɔ kpɔm na xexe yeye si me “agbe vavã” asu asinye le, afi si mavo tso dɔléle vɔ̃ɖi sia si me le.—1 Timoteo 6:19.\nBu nya sia ŋu: Yeimy kpɔe be ede ye dzi ŋutɔ esi yeɖo “taɖodzinu” siwo gbɔ yeate ŋu aɖo la na ye ɖokui. Ðe manyo be wò hã nàwɔ nenema oa?—1 Korintotɔwo 9:26.\nDzime tem veve esi mexɔ ƒe ade, eye ɖɔktawo gblɔ gbã be esi mele tsitsim tae. Gake wova de dzesii le ƒe ɖeka megbe be nutete aɖe le nye dzimeƒu ŋu.\nWowɔ dɔ nam, gake nutetea ƒe akpa 40 le alafa me koe ɖɔkta te ŋu ɖe. Ke hã le ɣleti eve pɛ ko me la, nutetea gatrɔ gbɔ keŋ! Tso ɣemaɣi la, wodom kpɔ zi geɖe, wote dɔdamɔnu geɖewo kpɔ, eye mekpɔ mɔ zi geɖe be woada dɔa nam gake ɖeko wòglo.\nƔeaɖewoɣi la, nutete la nana mesea veve abe yi tɔmee wole afi sia afi nam ene, gake vevesesea nu sẽna wu le dzime kple akɔta. Medzea agbagba be nyemagaɖe mɔ nye nɔnɔmea nakpe dzinye o. Meɖoa ŋku edzi na ɖokuinye be ame bubuwo tɔ wu tɔnye gake womenaa ta o. Nu vevitɔ si kpena ɖe ŋunye dzi gakpɔtɔ le ƒonyee nye ale si meka ɖe edzi be Yehowa Mawu ana ŋugbe si wòdo be yeaɖe fukpekpe ɖa nava eme gbe ɖeka.—Nyaɖeɖefia 21:4.\nBu nya sia ŋu: Aleke ŋugbe si Mawu do be yeaɖe fukpekpe ɖa ate ŋu akpe ɖe ŋuwò abe ale si wòkpe ɖe Matteo ŋu ene?—Yesaya 65:17.\nEsi wònye be nye dɔlélea medzena le gota wokpɔna o ta la, ame aɖewo buna be kuviatɔe menye. Gake le nyateƒe me la, naneke menya wɔna nam o, eɖanye aƒemedɔwo alo nusɔsrɔ̃ o, eye avu kple kɔe fɔfɔ le aba dzi gɔ̃ hã nyena nam.\nWokpɔ ʋukamexexedɔ le ŋunye esi mexɔ ƒe 16. Dɔ sia si nana be wɔna vɔna le ame ŋu va le tsitsim ɖe edzi. Ewɔe be nyemegatea ŋu wɔa dɔ o, eye Kristotɔwo ƒe dɔ siwo madi be mawɔ la gɔ̃ hã menya wɔna nam o. Mexlẽa 1 Petro 5:7 enuenu, kpukpui sia gblɔ be: “Miedro miaƒe dzimaɖitsitsiwo katã ɖe eyama dzi, elabena eléa be na mi.” Enyanya be Yehowa tsɔa ɖe le eme na mía dometɔ ɖe sia ɖe la doa ŋusẽm ŋutɔ. Esia kpɔtɔ doa ŋusẽ va se ɖe egbe.\nBu nya sia ŋu: Aleke wò dzimaɖitsitsiwo dodro ɖe Yehowa dzi ate ŋu aɖe vi na wò abe ale si wònɔ le Bruna gome ene?—Psalmo 55:23.\nAme aɖewo wɔa nu ɖe ŋunye abe ƒe 10 vi dzaa ko menye ene. Nyemebu fɔ wo o, elabe meɖi ƒe 10 vi hã vavã.\nEsi mexɔ ƒe eve la, wokpɔ kansa ƒomevi aɖe si mebɔ o le nye dzimeƒuka me eye dɔ sia va ge ɖe nye ahɔhɔ̃ me emegbe. Ðɔktawo dze agbagba lé enu, gake atike siwo wòzã nam la na meku te. Egbea nye kɔkɔme katãe nye meta 1 kple sentimeta 37 pɛ ko. Ne megblɔ na amewo be mexɔ ƒe 18 la, ɖeko wo dometɔ geɖe susunɛ be aʋatso kam mele!\nLe Kristo-hamea me la, amewo dea bubu ŋunye. Womeɖua fewu le ŋunye abe ale si nye sukuhatiwo wɔna ene o. Medzea agbagba be nyemagaɖe mɔ nye nɔnɔmea nana dzi naɖe le ƒonye o. Le nyateƒe me la, nu nyuitɔ kekeake si ate ŋu asu amegbetɔ si la su asinye, eyae nye be menya Yehowa! Eɖanye fukpekpe kae nye dɔlélea ahe va dzinye o, meka ɖe edzi be Yehowa akpe ɖe ŋunye le mɔ sia mɔ nu. Xexe yeye wɔnuku si ƒe ŋugbe Yehowa Mawu do la ŋu bubu kpena ɖe ŋunye medoa dzi.—Yesaya 33:24.\nBu nya sia ŋu: Nu ka tae Yehowa nyanyae nye “nu nyuitɔ kekeake si ate ŋu asu amegbetɔ si” abe ale si André gblɔe ene?—Yohanes 17:3.\nƉoe Ɖe Amewo Ɖoe Ɖe Amewo Ke Ne Lãmesẽkuxiwo Ðe Kpe Nam Ðe?—Akpa 1


Asiria Dugã Niniwe, Kpɔtɔtɔ Ðe Xɔta Le Israel | Ènyaa?\nGBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Latvian Lingala Lithuanian Luo Malagasy Myanmar Ngabere Norwegian Nzema Oromo Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Turkish Twi Tzotzil Ukrainian Uruund Vietnamese Xhosa Yoruba Zulu\nNu ka tae woyɔ blema dugã Niniwe be “hlɔ̃dodu” ɖo?\nGli si ŋu wota aʋawɔlawo ɖo wole kɔ lim futɔ siwo nu wotso ta le la ƒe tawo ɖi\nNiniwe nye Asiria Fiaɖuƒea ƒe fiadu. Enye du sesẽ si me fiasã kple gbedoxɔ gã dzeaniwo kpakple mɔ gãwo kple gli kɔkɔ nyadriwo nɔ. Hebri nyagblɔɖila Naxum yɔe be “hlɔ̃dodu.”—Naxum 3:1.\nŊkɔ ma sɔ nɛ ŋutɔ, elabena kpetata siwo ŋu woke ɖo le Sanxerib ƒe fiasã me le Niniwe la ɖo kpe edzi be Asiriatɔwo sẽa ŋuta ŋutɔ. Aboyome aɖe si wobla te ɖe anyigba eye fufiala aɖe le aɖe hom le nu me nɛ la hã ƒe kpetata le afi ma. Adegbeƒonya siwo woɖe ɖe kpe dzi la fia be wotsia ka si nu ga gɔdɔ̃e le la ɖe aboyomewo ƒe ŋɔtiwo alo nuyiwo ŋu tsɔ kplɔa woe. Wotsia aboyomeawo ƒe fiawo ƒe tawo ɖe ka ŋu tsɔ dea kɔ na amegã siwo woɖe aboyoe la abe kɔgɛ dziŋɔ aɖe ene.\nBlema Asiriatɔwo ŋuti nunyala Archibald Henry Sayce gblɔ tso ale si gbegbe wosẽa ŋuta le du si dzi woɖu la me tɔwo ŋui ale: “Wolia kɔ ametawo ɖi gleglegle ɖe ablɔ si me aʋadziɖulaa ato la dzi; wotɔa dzo ŋutsuviwo kple nyɔnuviwo agbagbee alo gblẽa wo ɖi be woava wɔ nu siwo dzi ŋɔ wu la ɖe wo ŋu; woklãa ŋutsuwo ɖe ati ŋu, woɖea ŋutigbalẽ le wo ŋu agbagbee, wogbãa ŋku na wo, alo lãa woƒe asiwo kple afɔwo kpakple woƒe towo kple ŋɔtiwo.”\nTaɖodzinu ka tae Yudatɔwo tɔa kpɔ ɖe woƒe xɔwo ta ɖo?\nMawu de se na Yudatɔwo be: “Ne ètu xɔ yeye la, ekema tɔ kpɔ ɖe xɔ la ta, bena ame aɖeke magage le edzi, eye nàna wò aƒe naɖe hlɔ̃fe o.” (5 Mose 22:8) Kpɔtɔtɔ ɖe xɔta nye ametakpɔnu vevi aɖe, elabena le Biblia ŋlɔɣiwo la, Yudatɔwo ƒe ƒomewo wɔa nu geɖewo le woƒe xɔwo ta.\nIsrael vi geɖewo ƒe xɔwo tame nɔa gbadzaa. Xɔta nye teƒe si sɔ nyuie na ame siwo adi be yewoaƒu ŋdɔ, axɔ ya, alo awɔ aƒemedɔ aɖewo. Xɔtamɔmlɔ le dzomeŋɔli sɔ nyuie na ame geɖe. (1 Samuel 9:26) Agbledelawo siaa nukuwo ɖe xɔta hafi tua wo alo wosiaa gbotsetsewo kple waintsetsewo ɖe afi ma.—Yosua 2:6.\nWowɔ xɔta ŋu dɔ le tadedeagu vavãtɔ kple trɔ̃subɔsubɔ siaa me. (Nexemiya 8:16-18; Yeremiya 19:13) Apostolo Petro yi xɔta ŋdɔ ga wuieve lɔƒo ɖado gbe ɖa. (Dɔwɔwɔwo 10:9-16) Ne wona wainkawo alo deʋayawo do vɔvɔli ɖe xɔa ta la, ke afi ma nɔnɔ adze ame ŋu ŋutɔ.\nAgbalẽ aɖe gblɔ be, le Israel viwo ƒe aƒewo me la, atrakpui alo atsrɔe nɔa anyi woliana yia xɔta; atrakpuia “nɔa xɔa ŋu le aƒea me.” (The Land and the Book) Eya ta ame aɖe ate ŋu aɖi le eƒe xɔta gake mage ɖe xɔa me o. Nya sia ate ŋu ana míakpɔ ale si gbegbe Yesu ƒe nuxlɔ̃ame si nye be woasi le du si tsrɔ̃ ge woala me la dzi wɔwɔ hiã kpatae esi wògblɔ be: ‘Ame si le xɔ ta la nagaɖi be yeatsɔ nuwo le yeƒe xɔ me o.’—Mateo 24:17.


Gbeƒãɖeɖedɔa Me Tsonuwo—Gbɔgbɔmenuŋeŋedɔ | Mawu Fiaɖuƒe\nAle si Yehowa na Fiaɖuƒe nyateƒea ƒe nukuwo le tsitsim\n1, 2. (a) Nu ka tae nusrɔ̃lawo tɔtɔ? (b) Nuŋeŋe ka ŋue Yesu le nu ƒom tsoe?\nYESU ƒe nusrɔ̃lawo tɔtɔ le wo ɖokui me. Nu ka tae? Yesu gblɔ na wo be: “Mifɔ mo dzi, eye miakpɔ agbleawo dzi ɖa, be woƒu hena ŋeŋe.” Gake esi wokpɔ agble siwo dzi Yesu nɔ asi fiamee la, nuku aɖeke meƒu o, wokpɔtɔ le mumu, elabena ɖeko ƒo siwo woƒã la to aŋgba teti koe nye ema. Eya ta woanya bia wo ɖokuiwo be, ‘Nuŋeŋe kae wòwɔnɛ? Esusɔ ɣleti geɖe hafi nuŋeɣi naɖoe?’—Yoh. 4:35.\n2 Gake menye nuŋeŋe ŋutɔŋutɔ ŋue Yesu le nu ƒom tsoe o. Ke boŋ ɖe wòdi be yeafia nu vevi eve aɖewo yeƒe nusrɔ̃lawo tso gbɔgbɔmenuŋeŋedɔ, si nye amewo nu ƒoƒo ƒu dɔa, ŋu. Nu vevi eve kawoe? Be míanya la, mina míadzro ŋutinya sia me yi ŋgɔ vie.\nDɔa Hiã Kpata Eye Dɔwɔlawo Akpɔ Dzidzɔ\n3. (a) Nu kae anya ʋã Yesu wògblɔ be: ‘agbleawo dzi ƒu hena ŋeŋe’? (Kpɔ etenuŋɔŋlɔa.) (b) Aleke Yesu na wonya be menye nuŋeŋe ŋutɔŋutɔ ŋue yele nu ƒom tsoe o?\n3 Ƒe 30 M.Ŋ. ƒe nuwuwue Yesu gblɔ nya sia na eƒe nusrɔ̃lawo le Samaria du si nye Sixar gbɔ lɔƒo. Esi nusrɔ̃lawo ge ɖe dua me la, Yesu ya tɔ ɖe vudo aɖe to. Eɖe Mawu subɔsubɔ ŋuti nyateƒenya aɖewo me na nyɔnu aɖe si va afi ma, eye nyɔnua kpɔ nu siwo wòfiae la ƒe vevienyenye dze sii enumake. Esi nusrɔ̃lawo trɔ va Yesu gbɔ la, nyɔnua ɖe abla yi Sixar dua me ɖaka nya wɔdɔɖeamedzi siwo wòse la ta na dua me tɔwo. Eƒe nyawo nyɔ ame geɖewo ƒe ɖetsɔleme eye dua me tɔ geɖewo do bibibi gbɔna Yesu gbɔ le vudoa to. Anɔ eme be ɣemaɣie, esi Yesu kpɔ agbleawo dzi eye wòkpɔ Samariatɔawo wogbɔna le adzɔge ʋĩi lae wògblɔ be: “Mifɔ mo dzi, eye miakpɔ agbleawo dzi ɖa, be woƒu hena ŋeŋe.” * Azɔ esi Yesu di be yeana woanya be gbɔgbɔmenuŋeŋe ŋue yele nu ƒom tsoe, ke menye nuŋeŋe ŋutɔŋutɔ o la, egblɔ kpee be: “Nuŋela le . . . kutsetse nu ƒom ƒu hena agbe mavɔ.”—Yoh. 4:5-30, 36.\n4. (a) Nu vevi eve kae Yesu fia tso nuŋeŋedɔa ŋu? (b) Nyabiase kawo mee míadzro?\n4 Nu vevi eve kae Yesu fia tso gbɔgbɔmenuŋeŋedɔa ŋu? Gbãtɔae nye be, dɔa hiã kpata. Esi wògblɔ be, ‘agbleawo ƒu hena ŋeŋe’ la, ɖe wòdi be yeade dzo ye yomedzelawo me ɖe dɔa ŋu. Be wòakpe ɖe eƒe nusrɔ̃laawo ŋu woakpɔ ale si gbegbe dɔa hiã kpatae la, egblɔ kpee be: “Fifia kura gɔ̃ hã la, nuŋela le fetu xɔm.” Ɛ̃, esia fia be nuŋeŋea dze egɔme xoxo, eya ta mele be woahe ɖe megbe o! Evelia, dɔwɔlawo akpɔ dzidzɔ. Yesu gblɔ be nukuwula kple nuŋela siaa ‘akpɔ dzidzɔ ɖekae.’ (Yoh. 4:35b, 36) Abe ale si ko Yesu ŋutɔ anya kpɔ dzidzɔ esi ‘Samariatɔ geɖe xɔ edzi se’ ene la, nenema kee eƒe nusrɔ̃lawo hã akpɔ dzidzɔ geɖe ne wowɔ nuŋeŋedɔa tso luʋɔ blibo me. (Yoh. 4:39-42) Gɔmesese vevi aɖe le ƒe alafa gbãtɔ me nudzɔdzɔ sia ŋu na mí egbea, elabena ehe susu yi gbɔgbɔmenuŋeŋedɔ gãtɔ kekeake si wɔm míele egbea dzi. Ɣekaɣie egbegbe nuŋeŋedɔ sia dze egɔme? Ame kawoe le gome kpɔm le eme? Nu kawoe le dodom tso eme?\nMíaƒe Fia La Xɔ Ŋgɔ Na Nuŋeŋedɔ Gãtɔ Kekeake Si Le Edzi Yim\n5. Ame kae xɔ ŋgɔ na xexea me katã ƒe nuŋeŋedɔa, eye alekee ŋutega si Yohanes kpɔ la ɖee fia be dɔa hiã kpata?\n5 Yehowa ɖee fia le ŋutega aɖe si wòɖe fia apostolo Yohanes me be yetia Yesu be wòaxɔ ŋgɔ na amewo nu ƒoƒo ƒu dɔ si wɔm wole le xexea me katã. (Mixlẽ Nyaɖeɖefia 14:14-16.) Woɖɔ Yesu le ŋutega ma me be eɖɔ fiakuku eye wòlé hɛ gobɛ aɖe ɖe asi. ‘Sikafiakuku si le ta na Yesu’ la ɖo kpe eƒe ɖoƒe abe Fia si le dzi ɖum ene dzi. ‘Hɛ gobɛ ɖaɖɛ si le esi’ la he susu yi eƒe ɖoƒe si nye Nuŋela dzi. Esi Yehowa to mawudɔla aɖe dzi gblɔ be “anyigba la ƒe nukuwo ɖi nyuie” la, ele gbe tem ɖe edzi be dɔa hiã kpata. Ɛ̃, “gaƒoƒo la ɖo be woaŋe nu,” eya ta hehe ɖe megbe meli o! Mawu ɖe gbe na Yesu be, “do wò hɛ gobɛ la ɖa,” eye Yesu wɔ ɖe edzi heŋe nu le anyigba dzi, si fia be eƒo amewo nu ƒu le anyigba dzi. Ŋutega wɔdɔɖeamedzi sia le ŋku ɖom edzi na mí be ‘agbleawo ƒu hena ŋeŋe’ le míaƒe ɣeyiɣia me hã. Ðe ŋutega sia kpe ɖe mía ŋu be míanya ɣeyiɣi si me xexea me katã ƒe nuŋeŋedɔa dze egɔmea? Ɛ̃!\n6. (a) Ɣekaɣie “nuŋeɣia” dze egɔme? (b) Ɣekaɣie wodze “anyigba la ƒe nukuwo” ŋeŋe gɔme? Ðe eme.\n6 Esi Yohanes ɖɔ Yesu le eƒe ŋutega si le Nyaɖeɖefia ta 14 me be enye Nuŋela si ɖɔ fiakuku la, (kpukpui 14) esia fia be woɖoe Fia le ƒe 1914 me hafi nya siawo va eme. (Dan. 7:13, 14) Ɣeyiɣi aɖe le Yesu ɖoɖo Fia megbee woɖe gbe nɛ be wòadze nuŋeŋedɔa gɔme (kpukpui 15). Esia wɔ ɖeka kple ɣeyiɣi si Yesu fia asii le lu ŋuti lododoa me be luawo ŋeŋe adze egɔme. Egblɔ be: “Nuŋeɣi lae nye nuɖoanyi aɖe ƒe nuwuɣi.” Eya ta nuŋeɣi la kple nuɖoanyi sia ƒe nuwuɣi la dze egɔme le ɣeyiɣi ɖeka me—si nye ƒe 1914. Ɣeyiɣi aɖe le “nuŋeɣia” me, hafi nuŋeŋedɔa ŋutɔŋutɔ va dze egɔme. (Mat. 13:30, 39) Ne míetrɔ kpɔ megbe la, míakpɔe be nuŋeŋedɔa dze egɔme ƒe aɖewo esi Yesu dze dziɖuɖu abe Fia ene megbe. Gbãa, tso ƒe 1914 va ɖo ƒe 1919 ƒe gɔmedzedze la, Yesu wɔ amewo ŋu kɔkɔ dɔ aɖe le eyomedzela amesiaminawo dome. (Mal. 3:1-3; 1 Pet. 4:17) Emegbe, le ƒe 1919 me la, “anyigba la ƒe nukuwo” ŋeŋe dze egɔme. Yesu mehe ɖe megbe kura o, eto kluvi nuteƒewɔla si wòɖo teti koe nye ema la dzi kpe ɖe nɔviwo ŋu wokpɔe be gbeƒãɖeɖedɔa hiã kpata. Aleke wòwɔe? Mina míakpɔe ɖa.\n7. (a) Nu ka me dzodzroe kpe ɖe nɔviwo ŋu wokpɔe be gbeƒãɖeɖedɔa hiã kpata? (b) Nu kae wode dzi ƒo na mía nɔviwo be woawɔ?\n7 Le July 1920 me la, wogblɔ le Gbetakpɔxɔ me be: “Ŋɔŋlɔawo me dzodzro kpe ɖe mía ŋu míekpɔe kɔtɛ be wona mɔnukpɔkpɔ gã aɖe hame la be wòaɖe gbeƒã fiaɖuƒea.” Le kpɔɖeŋu me, Yesaya ƒe nyagblɔɖi aɖewo kpe ɖe nɔviawo ŋu wokpɔe be ele be woaɖe gbeƒã Fiaɖuƒe nya nyuia le xexea katã me. (Yes. 49:6; 52:7; 61:1-3) Womenya ale si tututu dɔ sia anya wɔe ya o, gake woka ɖe edzi be Yehowa aʋu mɔ na yewo. (Mixlẽ Yesaya 59:1.) Esi wova se egɔme nyuie alea be gbeƒãɖeɖedɔa hiã kpata ta la, wode dzi ƒo na nɔviwo be woadzi woƒe gbeadzisubɔsubɔdɔa ɖe edzi. Aleke nɔviawo wɔ nui?\n8. Le ƒe 1921 me la, nu vevi eve kae nɔviwo kpɔ dze sii le gbeƒãɖeɖedɔa ŋu?\n8 Le December 1921 me la, gbeƒãɖeɖe sia dze le Gbetakpɔxɔ me be: “Míewɔ dɔ le ƒe sia me wu bubu ɖe sia ɖe. Ame geɖewo se nyateƒe gbedeasia le ƒe 1921 me wu ƒe ɖe sia ɖe si va yi.” Gbetakpɔxɔa gblɔ kpee be: “Gake dɔ geɖe gali míawɔ. . . . Mina míatsɔ dzi kpɔdzidzɔ awɔe.” Ède dzesii be nɔviawo kpɔ nu vevi eve siwo tututu dzi Yesu he eƒe apostoloawo ƒe susu yi ku ɖe gbeƒãɖeɖedɔa ŋu la dze siia? Wokpɔe be dɔa hiã kpata, eye be dɔwɔlawo akpɔ dzidzɔ.\n9. (a) Le ƒe 1954 me la, nya kae Gbetakpɔxɔ gblɔ tso nuŋeŋedɔa ŋu, eye nu ka tae? (b) Aleke gbeƒãɖelawo ƒe xexlẽme dzi ɖe edzi le xexea ƒe teƒeteƒewo le ƒe 50 siwo va yi me? (Kpɔ aɖaka si nye “Dzidziɖedzi Si Le Xexea Me Vam.”)\n9 Esi nɔviawo va se egɔme le ƒe 1930-awo me be alẽ bubuawo ƒe ameha gã aɖe ava xɔ Fiaɖuƒegbedeasia la, wogade dzo gbeƒãɖeɖedɔa me ɖe edzi. (Yes. 55:5; Yoh. 10:16; Nyaɖ. 7:9) Nu kae do tso eme? Fiaɖuƒegbeƒãɖelawo ƒe xexlẽme dzi ɖe edzi tso 41,000 le ƒe 1934 me va ɖo 500,000 sɔŋ le ƒe 1953 me! Eya ta December 1, 1954 ƒe Gbetakpɔxɔ ƒo nya ta wòsɔ nyuie be: “Yehowa ƒe gbɔgbɔa kple ŋusẽ si le eƒe Nyaa ŋu lae na xexea me katã ƒe nuŋeŋedɔ gã sia le dzidzedze kpɔm.” *—Zax. 4:6.\nDZIDZIÐEDZI SI LE XEXEA ME VAM\nALE SI BIBLIA NUSƆSRƆ̃WO LE DZIDZIM ÐE EDZI\nKpɔɖeŋu Wɔdɔɖeamedzi Siwo Yesu Wɔ Tsɔ Gblɔ Nuŋeŋedɔa Me Tsonuwo Ði\n10, 11. Le sinapi-ku ŋuti kpɔɖeŋua me la, nukua ƒe tsitsi ƒe akpa kawo dzie wohe susu yi?\n10 Le Yesu ƒe kpɔɖeŋu siwo ku ɖe Fiaɖuƒea ŋu me la, ezã nya wɔdɔɖeamedziwo tsɔ gblɔ nuŋeŋedɔa me tsonuwo ɖi. Mina míadzro sinapi-ku kple amɔwɔʋãnu ŋuti kpɔɖeŋuawo me kpɔ. Ale si kpɔɖeŋu mawo le eme vam le nuwuɣi sia me koŋ ŋue míaƒo nu tsoe.\n11 Sinapi-ku ŋuti kpɔɖeŋua. Ŋutsu aɖe ƒã sinapi-ku ɖe agble me. Emegbe etsi va zu ati gã aɖe si ƒe alɔwo me xeviwo va nɔna. (Mixlẽ Mateo 13:31, 32.) Nukua ƒe tsitsi ƒe akpa ka dzie kpɔɖeŋu sia he susu yi? (1) Ale si nukua tsi kabakaba la wɔ nuku. “Anyigba dzi nuku suetɔ kekeake” la tsi va zu ati si ɖe “alɔ gãwo.” (Marko 4:31, 32) (2) Kakaɖedzi li be nukua atsi. ‘Esi woƒã nukua la, etsi.’ Yesu megblɔ be, “Ðewohĩ ele tsitsi ge o.” Ke boŋ egblɔ be: “Etsi.” Naneke mate ŋu axe mɔ na eƒe tsitsi o. (3) Xevi geɖewo kpɔe be yewoate ŋu akpɔ nɔƒe le ati si le tsitsim la me. ‘Dziƒoxewo vana eye wonɔa eƒe vɔvɔli te.’ Aleke nu etɔ̃ siawo ku ɖe gbɔgbɔmenuŋeŋedɔ si le edzi yim egbea ŋu?\n12. Aleke sinapi-ku ŋuti kpɔɖeŋua ku ɖe nuŋeŋedɔ si le edzi yim egbea ŋu? (Kpɔ aɖaka si nye “Ale Si Biblia Nusɔsrɔ̃wo Le Dzidzim Ðe Edzi” hã.)\n12 (1) Dzidziɖedzia vana kabakaba: Sinapi-ku ŋuti kpɔɖeŋua ku ɖe Fiaɖuƒegbedeasia ƒe ta keke kple Kristo hamea ƒe dzidziɖedzi ŋu. Tso ƒe 1919 me la, woƒo ame siwo tsɔ veviedodo le nuŋeŋedɔa wɔm la nu ƒu ɖe Kristo hame si wogagbugbɔ ɖo anyi la me. Dɔwɔla ʋɛ aɖewo koe nɔ anyi ɣemaɣi, gake wodzi ɖe edzi kabakaba. Nyateƒee, dzidziɖedzi si va tso ƒe 1900-awo ƒe gɔmedzedze va se ɖe egbea la wɔ nuku ŋutɔ. (Yes. 60:22) (2) Kakaɖedzi: Naneke mete ŋu xe mɔ na Kristo hamea ƒe dzidziɖedzi o. Togbɔ be Mawu ƒe futɔwo li kɔ tsitretsiɖeŋu gbogbo aɖewo ɖe atiku suea dzi be wòagatsi o hã la, tsitsi dzi ko wòle. (Yes. 54:17) (3) Nɔƒe: ‘Dziƒoxe’ siwo va kpɔ nɔƒe le atia ƒe alɔwo me la le tsitre ɖi na dzinyuitɔ miliɔn geɖe siwo se Fiaɖuƒegbedeasia le dukɔ siwo wu 240 me eye wova zu Kristo hamea me tɔwo. (Eze. 17:23) Wokpɔa gbɔgbɔmenuɖuɖu, dzidzeme, kple takpɔkpɔ le afi ma.—Yes. 32:1, 2; 54:13.\nSinapi-ku ŋuti kpɔɖeŋua ɖee fia be ame geɖewo va kpɔ nɔƒe kple takpɔkpɔ le Kristo hamea me (Kpɔ memama 11, 12)\n13. Dzidziɖedzia ƒe akpa kawo dzie amɔwɔʋãnu ŋuti kpɔɖeŋua he susu yi?\n13 Amɔwɔʋãnu ŋuti kpɔɖeŋua. Esi nyɔnu aɖe tsɔ amɔwɔʋãnu vi aɖe de amɔwɔ gbogbo aɖe me la, amɔwɔ bliboa ʋã. (Mixlẽ Mateo 13:33.) Dzidziɖedzia ƒe akpa kawo dzie kpɔɖeŋu sia he susu yi? Mina míadzro wo dometɔ eve me. (1) Dzidziɖedzia hea tɔtrɔ vɛ. Amɔwɔʋãnua nɔ kakam ɖe amɔwɔa me vivivi “va se ɖe esime amɔwɔ bliboa ʋã.” (2) Dzidziɖedzia kekena ɖe enu. Amɔwɔʋãnua na “amɔwɔ dzidzenu gã teƒe etɔ̃” la katã ʋã. Alekee nu eve siawo ku ɖe egbegbe gbɔgbɔmenuŋeŋedɔa ŋu?\n14. Aleke amɔwɔʋãnu ŋuti kpɔɖeŋua ku ɖe nuŋeŋedɔa ŋu egbea?\n14 (1) Tɔtrɔ si wòhena vɛ: Amɔwɔʋãnua le tsitre ɖi na Fiaɖuƒegbedeasia, eye amɔwɔ bliboa le tsi tre ɖi na ameƒomea. Ale si ko ne wotsɔ amɔwɔʋãnu de amɔwɔ me wòtrɔa amɔwɔa henana wòʋãna la, nenema kee Fiaɖuƒegbedeasia hea tɔtrɔ vaa ame siwo xɔnɛ la ƒe dzi me. (Rom. 12:2) (2) Ale si wòkekena ɖe enu: Amɔwɔʋãnua ƒe kaka ɖe amɔwɔa me le tsitre ɖi na ale si Fiaɖuƒegbedeasia le ta kekem. Amɔwɔʋãnu kakana ɖe amɔwɔ me va se ɖe esime wòxɔa amɔwɔ bliboa katã me. Nenema kee Fiaɖuƒegbedeasia le ta kekem “va se ɖe anyigba ƒe seƒe ke.” (Dɔw. 1:8) Kpɔɖeŋua ƒe akpa sia ɖee fia be le dukɔ siwo me woɖo asi gbeƒãɖeɖedɔa dzi le kura gɔ̃ hã me la, Fiaɖuƒegbedeasia akeke ta, togbɔ be ɖewohĩ gbeƒãɖeɖedɔa madze gaglã woakpɔ le teƒe mawo o hã.\n15. Aleke Yesaya 60:5, 22 me nyawo le eme vam egbeae? (Kpɔ aɖaka si nye “Naneke Mesesẽ Na Yehowa O,” le axa 93, kple esi nye “Ale Si ‘Ame Ʋɛwo’ Zu ‘Dukɔ Sesẽ,’” le axa 96-97 hã.)\n15 Ƒe 800 aɖewo hafi Yesu nagblɔ kpɔɖeŋu mawo la, Yehowa to Yesaya dzi gblɔ ale si gbɔgbɔmenuŋeŋedɔa akeke ta egbeae kple dzidzɔ si wòahe vɛ la ŋu nya ɖi le mɔ wɔdɔɖeamedzi aɖe nu. * Yehowa ƒo nu tso ale si amewo “atso didiƒe” anyẽ zi ava eƒe habɔbɔa me ŋu. Yehowa gblɔ nya siwo gbɔna na amesiamina susɔe siwo le anyigba dzi egbea, si wotsɔ “nyɔnu” wɔ kpɔɖeŋu na la, be: “Àkpɔe, eye àko atsemenu, wò dzi adzo kpo, eye wòavu eɖokui; elabena atsiaƒu me nu xɔasiwo do agbogbo ɖe dziwò, eye dukɔwo ƒe kesinɔnuwo va na wò.” (Yes. 60:1, 4, 5, 9) Nya siawo va eme nyateƒe! Egbea, ame siwo le Yehowa subɔm ƒe geɖee nye esia ƒe dzi kpɔa dzidzɔ le esi wokpɔ eteƒe Fiaɖuƒegbeƒãɖela ʋɛ siwo nɔ woƒe dukɔa me la dzi ɖe edzi va zu ame akpeakpewo fifia ta.\nNu Si Ta Wòle Be Yehowa Subɔlawo Katã Nakpɔ Dzidzɔ\n16, 17. Susu siwo ta ‘nukuwula kple nuŋela siaa kpɔa dzidzɔ ɖekae’ la dometɔ ɖeka ɖe? (Kpɔ aɖaka si nye “Ale Si Trakt Eve Ðo Ame Eve Ƒe Dzi Gbɔ Le Amazon Nutoawo Me” hã.)\n16 Ànya ɖo ŋkui be Yesu gblɔ na eƒe apostoloawo be: “Nuŋela le . . . kutsetse nu ƒom ƒu hena agbe mavɔ, ale be nukuwula kple nuŋela siaa nakpɔ dzidzɔ ɖekae.” (Yoh. 4:36) Aleke míekpɔa “dzidzɔ ɖekae” le xexea me katã ƒe nuŋeŋedɔa mee? Esia dzɔna le mɔ geɖe nu. Mina míadzro wo dometɔ etɔ̃ me.\n17 Gbã la, míekpɔa dzidzɔ elabena míekpɔa Yehowa ƒe asi le dɔ si wɔm míele me. Ne míeɖe gbeƒã Fiaɖuƒegbedeasia la, ke nukue nye ema wum míele. (Mat. 13:18, 19) Ne míekpe ɖe ame aɖe ŋu wòva zu Kristo ƒe nusrɔ̃la la, ke nukue nye ema míeŋe. Dzidzɔ manyagblɔ aɖe yɔa mí katã me ne míekpɔ ale si Yehowa nana Fiaɖuƒea ƒe nukuwo “miena hetsina.” (Marko 4:27, 28) Nuku siwo míewuna la dometɔ aɖewo va miena emegbe eye ame bubuwo ŋea wo. Ðewohĩ nuteƒekpɔkpɔ aɖewo su asiwò, siwo de sɔsɔ ge kple mía nɔvinyɔnu Joan, si le Britain eye wòxɔ nyɔnyrɔ ƒe 60 ye nye esia la tɔ. Egblɔ be: “Medoa go ame aɖewo siwo gblɔna nam be meƒã nyateƒea ƒe nuku ɖe yewoƒe dzi me esi meɖe gbeƒã na yewo ƒe aɖewo va yi. Le nye manyamanya me la, Ðasefo bubuwo va srɔ̃ Biblia kpli wo emegbe hekpe ɖe wo ŋu wozu Yehowa subɔlawo. Mekpɔa dzidzɔ be nuku siwo meƒã la va tsi eye woŋe wo.”—Mixlẽ 1 Korintotɔwo 3:6, 7.\nNANEKE MESESẼ NA YEHOWA O\nYESU gblɔ be: “Nu siwo womate ŋu awɔ le amegbetɔwo gbɔ o la, woate ŋu awɔ wo le Mawu ya gbɔ.” (Luka 18:27) Mía dometɔ geɖewo kpɔ nya sia ƒe nyateƒenyenye. Togbɔ be amewo dze agbagba ɖe sia ɖe be yewoatɔ te gbeƒãɖeɖedɔa hã la, Yehowa na míekpɔtɔ le ewɔm.\nZacharie Elegbe (si xɔ ƒe 66 eye wòxɔ nyɔnyrɔ le ƒe 1963 me) ɖo ŋku edzi be esi woxe mɔ ɖe Yehowa Ðasefowo ƒe dɔa nu le Benin la, esia kpe ɖe nɔviawo ŋu le mɔ aɖe nu. Egblɔ be: “Esi woxe mɔ ɖe míaƒe dɔa nu le ƒe 1976 me la, gbeƒãɖela 2,300 koe míenye. Dziɖuɖua na woɖe gbeƒã mɔxeɖenua le gbe siwo katã wodona le dukɔa me la me. Esia wɔ nuku ŋutɔ. Elabena togbɔ be wodoa gbe siwo wu 60 le dukɔa me hã la, gbe atɔ̃ me koe wogblɔa nyadzɔdzɔwo ɖo le radio dzi ɣemaɣi. Eya ta esi woɖe gbeƒã mɔxeɖenua le gbeawo katã me la, ame akpe geɖewo se mía ŋkɔ zi gbãtɔ le kɔƒenutowo hã me. Wobia wo ɖokuiwo be, ‘Ame kawoe nye Yehowa Ðasefowo, eye nu ka tae woɖo asi wo dzi?’ Esi míeva ɖe gbeƒã le nuto mawo me emegbe la, ame geɖe xɔ nyateƒea le ɣeyiɣi kpui aɖe ko me.” Egbea, Ðasefo siwo wu 11,500 ye le Benin.\nMariya Zinich (si xɔ ƒe 74 eye wòxɔ nyɔnyrɔ le ƒe 1957 me) gblɔ be: “Esi mexɔ abe ƒe 12 ene la, wolé míaƒe ƒome bliboa tso Ukraine yi Siberia, le Russia. Soviet Union dziɖuɖu si nɔ anyi ɣemaɣi la dze agbagba ɖe sia ɖe be yeana míaƒe dɔa natɔ te, gake dzidzim ko míele ɖe edzi. Dzidziɖedzi wɔnuku si teƒe mekpɔ, togbɔ be wotsi tre ɖe mía ŋu kutɔkutɔe hã la na meka ɖe edzi be Yehowa ƒe dɔe wònye. Ame aɖeke mate ŋu atɔ tee o!” Nɔvinyɔnu bubu si ŋkɔe nye Mariya (si xɔ ƒe 73 eye wòxɔ nyɔnyrɔ le ƒe 1960 me) gblɔ be: “Esi dziɖuɖua lé mía nɔviwo yi Siberia la, esia wɔe be nya nyuia te ŋu ɖo ame siwo le nuto saɖeaga mawo me hã gbɔ.”\nJesús Martín (si xɔ ƒe 77 eye wòxɔ nyɔnyrɔ le ƒe 1955 me) gblɔ be: “Esi mexɔ nyateƒea la, Ðasefo 300 ye míenye le Spain afi sia. Le ƒe 1960 me la, mía yometiti va do gã ɖe edzi. Dziɖuɖua ɖe gbe na kpovitɔwo be woatsi Yehowa Ðasefowo ƒe dɔa nu keŋkeŋ. Ɣemaɣi la, esesẽ be míanya ale si tututu wòanya wɔe be míaɖe gbeƒã nya nyuia le dukɔ bliboa me. Ðeko wòdze abe wɔna aɖeke megale mía ŋu o ene. Gake egbea, Ðasefo 111,000 kloe ye le Spain. Dzidziɖedzi sia si teƒe mekpɔ, togbɔ be wotsi tre ɖe mía ŋu hã la gana meka ɖe edzi vevie be esi Yehowa le megbe na mí ta la, naneke mawu wɔwɔ na mí o!”\n18. Susu bubu si ta wòle be míakpɔ dzidzɔ ɖo kae dze le 1 Korintotɔwo 3:8?\n18 Evelia, míekpɔa dzidzɔ ne míena nya siwo Paulo gblɔ la le susu me na mí be: “Ame sia ame axɔ ye ŋutɔ ƒe fetu le ye ŋutɔ ƒe [dɔwɔwɔ] nu.” (1 Kor. 3:8) Wonaa fetu ame ɖe eƒe dɔwɔwɔ nu, ke menye ɖe nu siwo do tso dɔ si wòwɔ me nu o. Aleke gbegbe nya siawo faa akɔ na ame siwo le gbeƒã ɖem le anyigbamama siwo metsea ku boo o mee nye esi! Le Yehowa gbɔ la, Ðasefo ɖe sia ɖe si nya tsɔ dzi blibo le gome kpɔm le nukuwuwu dɔa me la le “ku geɖe tsem,” eye esia nye susu si ta wòle be wòakpɔ dzidzɔ ɖo.—Yoh. 15:8; Mat. 13:23.\n19. (a) Aleke Yesu ƒe nyagblɔɖi si le Mateo 24:14 la ku ɖe míaƒe dzidzɔkpɔkpɔ ŋu? (b) Ne míekpɔ ame aɖeke asrɔ̃ Biblia kplii o hã la, nu kae wòle be wòanɔ susu me na mí?\n19 Etɔ̃lia, míekpɔa dzidzɔ be míaƒe dɔa na nyagblɔɖi aɖe le eme vam. Esi apostolowo bia Yesu be, “Nu kae anye wò anyinɔnɔ kple nuɖoanyi sia ƒe nuwuɣi la ƒe dzesi?” la, bu ale si wòɖo eŋui ŋu kpɔ. Egblɔ na wo be dzesia ƒe akpa aɖe anye gbeƒãɖeɖedɔ si woawɔ le xexea me katã. Nusɔsrɔ̃ kple amewo ƒe nya gblɔm wòlea? Ao. Egblɔ be: “Woaɖe gbeƒã Fiaɖuƒe ŋuti nya nyui sia le anyigba blibo la katã dzi, be wòanye ɖaseɖiɖi na dukɔwo katã.” (Mat. 24:3, 14) Esia fia be gbeƒãɖeɖe Fiaɖuƒea, alo nukuwo wuwu, ye nye dzesia ƒe akpa aɖe. Eya ta esi míele gbeƒã ɖem Fiaɖuƒe nya nyuia la, ele be wòanɔ susu me na mí be ne míekpɔ ame aɖeke srɔ̃ nu kplii o hã la, míaƒe gbeƒãɖeɖedɔa ɖeɖe nye “ɖaseɖiɖi” na wo. * Ɛ̃, aleke kee amewo ɖawɔ nu ɖe míaƒe gbedeasia ŋui o, míena Yesu ƒe nyagblɔɖia le eme vam eye bubue wònye na mí be míenye “Mawu ƒe hadɔwɔlawo.” (1 Kor. 3:9) Ðe esia menye susu nyui aɖe si ta wòle be míakpɔ dzidzɔ ɖo oa?\n“Tso Ɣedzeƒe Va Se Ðe Ɣetoɖoƒe”\n20, 21. (a) Aleke Maleaxi 1:11 me nyawo le eme vamee? (b) Nu kae nèɖo kplikpaa be yeawɔ le nuŋeŋedɔa me, eye nu ka tae?\n20 Le ƒe alafa gbãtɔ me la, Yesu kpe ɖe eƒe apostolowo ŋu wokpɔe be nuŋeŋedɔa hiã kpata. Tso ƒe 1919 me ke la, Yesu le kpekpem ɖe eƒe nusrɔ̃la siwo li egbea hã ŋu be woakpɔ nyateƒenya sia adze sii. Eya ta Mawu ƒe amewo va tsɔ dzo ɖe gbeƒãɖeɖedɔa ŋu geɖe wu. Le nyateƒe me la, wole nuŋeŋedɔa dzi madzudzɔmadzudzɔe. Abe ale si nyagblɔɖila Maleaxi gblɔe ɖi ene la, wole gbeƒãɖeɖedɔa wɔm egbea “tso ɣedzeƒe va se ɖe ɣetoɖoƒe.” (Mal. 1:11) Nyateƒee, nukuwulawo kple nuŋelawo siaa le dɔa dzi hele dzidzɔ kpɔm ɖekae tso ɣedzeƒe va se ɖe ɣetoɖoƒe, ɛ̃ le anyigbaa ƒe afi sia afi. Eye míenɔa dɔ sia dzi tso esime ɣe dzena va se ɖe esime ɣe ɖoa to hã, ɛ̃ tso ŋdi yi fiẽ, elabena míenya be dɔa hiã kpata.\n21 Ne míetrɔ kpɔ megbe, le ƒe 100 siwo va yi me, eye míekpɔ ale si Mawu subɔla ʋɛ siwo nɔ anyi dzi ɖe edzi va zu “dukɔ sesẽ” egbea la, míaƒe dzi ‘dzoa kpo, eye wòvua eɖokui’ le dzidzɔ si gbegbe míekpɔna ta. (Yes. 60:5, 22) Neva eme be dzidzɔ sia kple lɔlɔ̃ na Yehowa, “nuŋeŋe ƒe Aƒetɔ la,” naʋã mía dometɔ ɖe sia ɖe míayi edzi awɔ mía tɔ sinua be míawu nuŋeŋedɔ gãtɔ kekeake si le edzi yim egbea la nu!—Luka 10:2.\n^ mm. 3 Le Helagbe me la, nya si Yesu gblɔ be ‘agbleawo dzi ƒu’ la fia be ‘agbleawo dzi fu ɣi.’ Ate ŋu anɔ eme be awu ɣi ye Samariatɔ siwo wòkpɔ wogbɔna la do, eya tae wògblɔ nya ma.\n^ mm. 9 Míele dzi dem ƒo na wò be nàxlẽ agbalẽ si nye Jehovah’s Witnesses—Proclaimers of God’s Kingdom (Les Témoins de Jéhovah: Prédicateurs du Royaume de Dieu) ƒe axa 425-520 be nàkpɔ ale si dɔa yi edzi le ƒe mawo kple esiwo kplɔe ɖo me, elabena eƒo nu tso nuŋeŋedɔ si wowɔ tso ƒe 1919 va se ɖe ƒe 1992 me la ŋu.\n^ mm. 15 Be nàkpɔ numeɖeɖe bubuwo tso nyagblɔɖi wɔdɔɖeamedzi sia ŋu la, kpɔ agbalẽ si nye Yesaya ƒe Nyagblɔɖi—Enye Kekeli na Ameƒomea Katã II, axa 303-320.\n^ mm. 19 Biblia Nusrɔ̃vi gbãtɔwo se nyateƒe vevi ma gɔme xoxoxo. November 15, 1895 ƒe Zion Gbetakpɔxɔ gblɔ be: “Ne lu ʋɛ aɖewo nu koe míate ŋu aƒo ƒu hã la, míate ŋu aɖi ɖase na ame geɖe ya tso nyateƒea ŋu. . . . Mí katã míate ŋu aɖe gbeƒã nya nyuia.”\nNu ka gbegbe wɔm Fiaɖuƒea le le gbɔgbɔmenuŋeŋedɔa me?\nAleke sinapi-ku kple amɔwɔʋãnu ŋuti kpɔɖeŋuawo de dzi ƒo na wò be nàyi wò subɔsubɔdɔa dzii?\nSusu kawo tae wòle be nàkpɔ dzidzɔ le subɔsubɔdɔa me?\nALE SI TRAKT EVE ÐO AME EVE ƑE DZI GBƆ LE AMAZON NUTOAWO ME\nKRISTOTƆ hamemetsitsi wɔnuteƒe aɖe si ŋkɔe nye Antônio Simões, si xɔ ƒe 91 la, ɖoa ŋku ale si etɔa kple etɔgãa to Yehowa Ðasefowo ƒe trakt eve dzi ke ɖe nyateƒea ŋu la dzi vevie. Esi atsu kple asi aɖe ɖi tsa va egbɔ la, ebia wo be: “Miadi be yewoase esia ŋu nyaa?” Woɖo eŋu be: “Adzɔ dzi na mí ŋutɔ.” Antônio ko alɔgbɔnu vie, eye wòbɔbɔ nɔ anyi hete ŋutinyaa gbɔgblɔ na wo le dziɖeɖi me.\nHame gbãtɔ si woɖo le Brazil ƒe Amazon nutoawo me\n“Tɔnye Zeno nye Baptist osɔfo. Le ƒe 1931 me la, ezɔ mɔ yi Amazon avenutowo me be yeaɖasrã nyɔnu aɖe si nye woƒe hamevi kpɔ. Esi wòvae ɖo la, ekpɔ trakt eve siwo me Biblia me nyawo le la le aƒea me. Sɔlemexɔ mee nyɔnua fɔe le, gake menya ame si gblẽ wo ɖe afi ma o. Trakt-awo dometɔ ɖeka ku ɖe dzo mavɔ ŋu eye evelia ku ɖe tsitretsitsi ŋu. Nu si tɔnye xlẽ le trakt-awo me la wɔ dɔ ɖe edzi ŋutɔ. Enumake eɖo ŋku tɔgãnye Guilherme dzi, elabena tɔgãnye gblɔna nɛ edziedzi be: ‘Nyemexɔ dzo mavɔ dzi se o. Mawu lɔ̃ame mate ŋu ado dzo ɖe afi aɖeke be yeawɔ funyafunya amewo le eme o.’ Esi Papa di vevie be yeatsɔ trakt-awo afia Guilherme ta la, ege ɖe eƒe akro me eye wòkui gaƒoƒo enyi sɔŋ yi Manaquiri, si nye kɔƒe aɖe si te ɖe Manaus ŋu, afi si Guilherme le.\n“Esi Papa kple Tɔgã Guilherme wodzro trakt-awo me vɔ la, wo ame evea wogblɔ be: ‘Nyateƒeae nye esia!’ Enumake woŋlɔ lɛta na Brazil alɔdzedɔwɔƒea hebia be woaɖo Biblia srɔ̃gbalẽwo ɖe yewo. Papa ɖe asi le osɔfodɔa ŋu eye woa kple tɔgãnye wodze gbeƒãɖeɖe Biblia me gbedeasia le kɔƒe nuto mawo me. Amewo tsɔ ɖe le eme ale gbegbe be le ƒe ɖeka ko me la, woɖo hame ɖe Manaquiri. Eteƒe medidi o, kɔƒea me tɔ 70 sɔŋ le kpekpeawo vam, si wɔe be woƒe hamea va zu hame si lolo wu ɖe sia ɖe le Brazil ɣemaɣi.” Antônio tɔ sẽe, eye wòbia atsu kple asia be: “Ðe ale si Fiaɖuƒegbedeasia wɔ va ɖo Amazon nutoa me la mewɔ nuku ŋutɔ oa?” Ewɔ nuku vavã. Nuku sue eve—ɛ̃, trakt sue eve si me Biblia me gbedeasia le—va mie ɖe Amazon avenuto gã la me, eye wotsi va zu hame gã aɖe. Egbea, meganye Manaquiri Hame si woɖo ƒe 83 ye nye esia la ɖeka koe ganye hame le Brazil ƒe Amazon nutoawo me o; hame 143 sɔŋ ye le afi ma fifia!\nALE SI “AME ƲƐWO” ZU “DUKƆ SESẼ”\n“AME suewo azu akpe, eye ame ʋɛwo azu dukɔ sesẽ. Nye Yehowa, nye asi matsɔ awɔe le ewɔɣi.” (Yes. 60:22) Aleke nyagblɔɖi sia le eme vam? Aleke esia kpɔ ŋusẽ ɖe ame siwo nye Ðasefowo ƒe geɖee nye esia la dzi le xexea me godoo?\nBörje Nilsson (si xɔ ƒe 84 eye wòxɔ nyɔnyrɔ le ƒe 1943 me) gblɔ be: “Meɖo ŋku edzi be nɔviŋutsu amesiamina aɖe nye nyanyuikakala (mɔɖela) le ƒe 1920-awo me. Esi wotsɔ Sweden dukɔa ƒe afã kloe nɛ be eyae nye eƒe anyigbamama la, edze gbeƒãɖeɖe le eme nuteƒewɔwɔtɔe, eye nu nyui geɖewo do tso dɔ si eya kple nuteƒewɔla bubuwo wɔ la me ale gbegbe! Egbea, gbeƒãɖela siwo wu 22,000 ye le dukɔa me. Togbɔ be metsi fifia hã la, medi be mayi edzi awɔ dɔ na Yehowa nuteƒewɔwɔtɔe. Ame kae nya ale si gbegbe Yehowa agayra ɖe míaƒe dɔa dzii?”\nEtienne Esterhuyse (si xɔ ƒe 83 eye wòxɔ nyɔnyrɔ le ƒe 1942 me) gblɔ be: “Ewɔa nuku nam ŋutɔ ne mekpɔ ale si Yehowa ƒe amewo dzi ɖe edzi le South Africa tso ame 1,500 siwo míenye le ƒe 1942 me va ɖo 94,000 kple edzivɔwo egbea. Edoa ŋusẽ nye xɔse ŋutɔ be mele habɔbɔ gã sia gbegbe me!”\nKeith Gaydon (si xɔ ƒe 82 eye wòxɔ nyɔnyrɔ le ƒe 1948 me) gblɔ be: “Ale si mekpɔ eteƒe gbeƒãɖelawo dzi ɖe edzi le Britain tso ame 13,700 siwo míenye le ƒe 1948 me va ɖo ame 137,000 kloe egbea la nye kpeɖodzi sẽŋu nam be Yehowa ƒe dɔ wɔm míele. Esia manya wɔ le amegbetɔ ƒe ŋusẽ me o, Yehowa ŋutɔe le ‘nu gãwo kple nukunuwo’ wɔm.”—2 Mose 15:11.\nUlrike Krolop (si xɔ ƒe 77 eye wòxɔ nyɔnyrɔ le ƒe 1952 me) gblɔ be: “Le Xexemeʋa Evelia megbe la, Ðasefo siwo do dzi le Nazi yometitia me la ƒe dzonɔameme do ŋusẽ hameawo le Germany. Amewo hiã akɔfafa, eye mí Ðasefowo koe dze ate ŋu afa akɔ na wo elabena míekpɔ gome le aʋawɔwɔ dziŋɔ ma me o. Le ƒe 60 siwo va yi me la, mekpɔ ale si Mawu ƒe gbɔgbɔa fia mɔ eƒe amewo la teƒe. Esia wɔe be egbea míewu Ðasefo 164,000 sɔŋ. Ewɔ nuku ale gbegbe!”\nMariya Brinetskaya (si xɔ ƒe 77 eye wòxɔ nyɔnyrɔ le 1955 me) gblɔ be: “Zã mee mexɔ nyɔnyrɔ, le viviti me, kple susu be woagalé mí o. Le ɣeyiɣi aɖewo megbe la, wova lé srɔ̃nye yi dɔsesẽwɔsaɖa me le esi wònye Ðasefo ta. Meyi gbeƒãɖeɖedɔa dzi ŋuɖɔɖotɔe le Russia ƒe kɔƒe si me menɔ la me, eye nye aƒelika geɖe va xɔ nyateƒea. Ɣemaɣi la, Ðasefo ʋɛ aɖewo koe míenye. Egbea, dzi dzɔam ŋutɔ be nɔviŋutsu kple nɔvinyɔnu siwo wu 168,000 ye le Russia!”\nKimiko Yamano (si xɔ ƒe 79 eye wòxɔ nyɔnyrɔ le ƒe 1954 me) gblɔ be: “Esi mesee le ƒe 1970 me be míeɖo gbeƒãɖela 10,000 le Japan la, aɖatsi koe ge le mo nam le dzidzɔ si gbegbe mekpɔ ta, eye esia ʋãm medo ŋugbe na Yehowa be, ‘Zi ale si mele agbe la, mayi edzi awɔ nuteƒe na wò.’ Bu dzidzɔ si gbegbe kpɔm mele egbea esi míedzi ɖe edzi va ɖo gbeƒãɖela 216,000 kple edzivɔwo la ŋu kpɔ!”\nDaniel Odogun (si xɔ ƒe 83) gblɔ be: “Esi mexɔ nyɔnyrɔ le ƒe 1950 me la, gbeƒãɖela 8,000 ye míenye le Nigeria. Egbea míedzi ɖe edzi va ɖo 351,000 sɔŋ! Ne meyi takpekpewo hekpɔ ame gbogbo siwo gbegbe va la, ewɔa dɔ ɖe dzinye ŋutɔ, eye meɖoa ŋku Xagai 2:7 dzi. Yehowa le dukɔwo ʋuʋum hele woƒe nu vevitɔwo hem vɛ vavã. Megakpɔtɔ le agbagba dzem be mawɔ geɖe le gbeƒãɖeɖedɔa me ale si mate ŋui, elabena esia dzi ko mato agblɔ na Yehowa be, ‘Akpe na wò!’”\nCarlos Silva (si xɔ ƒe 79) gblɔ be: “Ðasefo 5,000 ye nɔ Brazil esi mexɔ nyɔnyrɔ le ƒe 1952 me. Le ƒe ma me la, míede takpekpe aɖe le kamedeƒe aɖe le São Paulo. Ʋu eve koe tɔ ɖe ʋutɔɖoƒea. Nɔviŋutsu aɖe fia asi Pacaembu Bɔlƒoƒe gã si te ɖe afi ma ŋu, eye wòbiam be, ‘Esusu be míate ŋu ava yɔ afi ma gbe ɖeka?’ Edze abe manya wɔ o ene, gake le ƒe 1973 me la, ame 94,586 sɔŋ va yɔ afi ma taŋtaŋ! Egbea, mía nɔviŋutsu kple nɔvinyɔnu 767,000 kple edzivɔ sɔŋ ye le Brazil. Dzidziɖedzi sia teƒe kpɔkpɔ wɔ nuku ŋutɔ!”\nCarlos Cázares (si xɔ ƒe 73) gblɔ be: “Ƒe 1954 mee mexɔ nyɔnyrɔ, eye gbeƒãɖela 10,500 koe nɔ Mexico ɣemaɣi. Dɔwɔla geɖewo hiã ale gbegbe be woɖom nutome sue dzikpɔla esi mexɔ ƒe 21 ko. Yayrae wònye nam be nye ŋutɔ mekpɔ Yesaya 60:22 me vava teƒe kple ŋku. Míedzi ɖe edzi va ɖo gbeƒãɖela 806,000 kple edzivɔ fifia, eye míele Biblia nusɔsrɔ̃ siwo wu miliɔn ɖeka sɔŋ wɔm! Esia wɔ nuku vavã!”


Nu Si Ta Meɖe Asi Le Gadɔ Gã Aɖe Ŋu\nNyɔ! | July 2010\nGBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lingala Lithuanian Malagasy Norwegian Polish Portuguese Rarotongan Romanian Russian Sinhala Slovak Slovenian Spanish Swahili Swedish Thai Turkish Ukrainian Urdu Vietnamese\nAbe ale si Martha Teresa Márquez gblɔe ene\nHADZIDZI dzɔa dzi nam ŋutɔ, eye tso nye ɖevime ke la, medina be madzi ha le radio dzi. Abɔdzokpo ko mese, gake meva srɔ̃ hadzidzi le Mexico City le dukɔa ƒe saŋkuƒoha ƒe amegã gbɔ.\nLe ƒe 1969 me, esime mexɔ ƒe 24 la, xɔ̃nye aɖe si nye ɣeɖula la kpem be mava ɖu ɣe le ahanoƒe xɔŋkɔ si woyɔna be La Rampa Azul, ne woakpɔe ɖa be mate ŋu anye ɣeɖula hã. Medzi ha nyanyɛ aɖe si Mexico hakpala Tomás Méndez kpa, si nye Cucurrucucú Paloma, eye evivi ameawo nu ŋutɔ. Ɣemaɣie hadzidzi va zu nye dɔ koŋ. Nye ɖekae dzia ha, eye ŋkɔ si metsɔ na ɖokuinyee nye Romelia Romel.\nMewɔ dɔ kple Tomás Méndez kpakple Mexico hakpala kple hadzila bibiwo, siwo dometɔ aɖewoe nye Cuco Sánchez kple Juan Gabriel. Evivina nam ŋutɔ be makpɔ nye ŋkɔ le akaɖiwo ŋu, le nyadzɔdzɔgbalẽwo kple magazinewo me. Medzia ha le afi si amewo ɖea modzaka le le zã me kple radio dzi, eye meɖia tsa yi ɖadzia ha le Mexico kple Belize ƒe teƒeteƒewo. Eye esi Mexico fefewɔla xɔŋkɔ si nye Leonorilda Ochoa te eƒe fefewo wɔwɔ teti le Mexico la, mía kplii ye wɔ dɔ.\nEteƒe medidi o meva xɔ ŋkɔ, eye mekpɔa ga geɖe—ga nɔ asinye ale gbegbe be metea ŋu ƒlea sikanuwo, lãfuwu tɔxɛwo, eye mehaya aƒe gã aɖe le dziƒoxɔ aɖe dzi. Edze abe nu sia nu nɔ asinye ene, gake nyemenɔ dzidzɔ kpɔm o. Dzi aɖeke menɔ dzɔyem le agbe me o. Togbɔ be Roma Katoliko ha mee wonyim le hã, sɔlemedede kpea ŋu nam. Agbe gbegblẽ siwo menɔna la na mesena le ɖokuinye me be meƒo ɖi akpa na afi ma yiyi.\nMeva Lɔ̃ Yehowa\nEsi mía kple ame aɖewo míenɔ ha gbãtɔ si melé ɖe mɔ dzi la me tom la, meɖe nye dzimenyawo gblɔ na Lorena Wong, si nye xɔ̃nye, eye wòdzia Mexico ha si woyɔna be ranchera. Megblɔ nɛ be medi be mazu nyɔnu saɖeagaxɔmenɔla anɔ kpekpem ɖe ame siwo dzi nu mede o ŋu. Edo ɣli ɖe tanye be: “Nyɔnu saɖeagaxɔmenɔla! Tagbɔe le gbegblẽm na wòa?”\nEmegbe ebiam be: “Ènya Mawu ƒe ŋkɔa?”\nMeɖo eŋu be: “Eŋkɔe nye Aƒetɔ Yesu Kristo.”\nGake egblɔ be: “Kpao, eŋkɔe nye Yehowa. Viae Yesu nye.”\nMebiae be: “Èbe Yehowa?” Nyemese ŋkɔ ma le afi aɖeke kpɔ o. Lorena na Biblia ɖekam, eye wòdo ŋugbe nam be yeagblɔ na Yehowa Ðasefo si va fiaa nu ye la be wòava srãm kpɔ. *\nNe menya kpɔ Lorena ko la, mebianɛ be: “Ɣekaɣie wò nufialaa le gbɔnye va ge?” Mawunya sese ƒe dɔ le wuyem ŋutɔ.\nƔemaɣi la, nye ŋutɔ mete Biblia xexlẽ le ɖokuinye si, eye mekpɔe le eme be Mawu ƒe ŋkɔe nye Yehowa vavã. (Psalmo 83:19) Ewɔ nuku nam ŋutɔ. Meva ke ɖe Se Ewoawo hã ŋu, eye wo dometɔ ɖeka na dzidzi ƒom; eyae nye esi gblɔ be: “Mègawɔ ahasi o.” (2 Mose 20:14) Ɣemaɣi la, mele ŋutsu aɖe gbɔ hedzi ŋutsuvi nɛ ɣleti enyie ma, gake nyɔnu bubu le esi. Ŋutsuvi siae nye vinye evelia. Medzi ŋutsuvi ɖeka na ŋutsu bubu xoxo, gake mía kplii hã míeɖe mía nɔewo o.\nGbe ɖeka esi mele nye xɔ me le dziƒoxɔa dzi le ha aɖe si meyina dzidzi ge afia la me tom la, mese kɔ-kɔ-kɔ. Lorena ƒe nufiala, Mauricio Linares, kple srɔ̃a ye. Woɖe eme nam be Mawu ɖo ta me nyui aɖe ɖe amegbetɔwo ŋu, eye wona agbalẽ si nye Nyateƒe, Si Kplɔa Ame Yia Agbe Mavɔ Mee lam. * Togbɔ be nya aɖewo yɔyɔ sesẽ nam hã la, mexlẽ agbalẽ bliboa le zã ɖeka me. Tso ema dzie meva lɔ̃ Yehowa.\nMetrɔ Nye Agbenɔnɔ\nEsi Ðasefoawo kpe ɖe ŋunye mesrɔ̃ Biblia heva nya nuxexlẽ nyuie la, mekpɔe be ehiã be matrɔ asi le nye agbenɔnɔ ŋu, ale be nye nu nadze Yehowa ŋu. Eya ta metsɔ nɔnɔmetatawo, teƒeɖonunanawo kple atiblɛwo ƒu gbe, togbɔ be sika wotsɔ wo woe hã.\nNu si wɔwɔ sesẽ nam koŋ ye nye ale si mawɔ adzudzɔ atamanono kple aha tsu nono. Nyemetoa ahadzraƒe aɖeke ko hedoa kpo tamimi o. Eva hiã be madzudzɔ hadede kple xɔ̃nyewo katã, elabena wodina be yewoadze aha nam, eye wokpeam be mava míaɖu agbe le gatɔwo ƒe nuɖuƒe. Menyae be aha tsu ko noƒe míegayina.\nNu bubu si hã sesẽ namee nye ale si madzudzɔ kplɔ̃ɖoƒewo yiyi kple gatɔwo kpakple ame ŋkutawo. Esi wokpem be mava Cubatɔ kɔdala nyanyɛ aɖe ƒe dzigbezã ɖuƒe la, medo gbe ɖa be: “Yehowa, esiae nye kplɔ̃ɖoƒe mamlɛtɔ si made. Nyemegale nu siawo tɔgbi aɖeke teƒe yi ge o, eye nyemegale gome kpɔ ge le nuwɔna siwo medzea ŋuwò o la dometɔ aɖeke me o.” Eye nyateƒee, tso ema dzi hã koe medzudzɔ.\nTogbɔ be kesinɔtɔ gã aɖee ŋutsu si medzi vinye evelia na la nye, eye wòdo ŋugbe nam be yeawɔ nu gbogbo aɖewo nam ne mekpɔtɔ le ye gbɔ hã la, medzo le egbɔ. Menɔ bɔbɔe nam ya o, elabena melɔ̃e ŋutɔ, eye eya ŋutɔ hã nya. Egblɔna nam dadatɔe be: “Nyee nye wò Mawu! Nyee nye wò Kristo!”\nMeɖoa eŋu nɛ be: “Ðewohĩ ènyee tsã, gake Yehowae nye nye Mawu fifia.” Edo ŋɔdzi nam be yeaxɔ ɖevi si medzi na ye la le asinye, eye yeawɔ nuvevim.\nAme aɖewo gblɔ nam ɣemaɣi be ɖeko hadzidzi hã le abe dɔ bubuwo ke ene—be mate ŋu anye Ðasefo aganɔ ha dzim faa. Gake ame bubuwo hã ɖo ŋku edzi nam be: “Ne èkpɔtɔ le ha dzim la, màte ŋu anɔ te ɖe atamanono, ahanono kple agbe gbegblẽ nɔnɔ ƒe tetekpɔ siwo amewo ado ɖe gbɔwò la nu o.” Mekpɔe be nunya le ame siawo ƒe nya me wu ame gbãtɔawo tɔ.\nEsi menye hadzila xɔŋkɔ la, amewo dzea agbagba be yewoana nye kpli yewo míazɔ. Meɖoe be nyemagaɖe mɔ le ɖokuinye ŋu na tetekpɔ mawo azɔ o. Eya ta le ƒe 1975 me la, mete fli ɖe ɖoɖo si wowɔ be mayi aɖadzi ha le China ƒe teƒeteƒewo la me, eye le ɣleti ade megbe la, mena wonyrɔm mezu Yehowa Ðasefo.\nKuxi Siwo Me Meto Kple Dzidzɔ Siwo Mekpɔ\nAleke mawɔ akpɔ ɖokuinye kple nye ƒomea dzi? Nyemede suku ɖo afi aɖeke o, eye ha ko menya dzidzi. Nyee kpɔa nɔvinyenyɔnu tsitsitɔ Irma kple via etɔ̃awo, kpakple nye ŋutɔ vinyeŋutsuvi eveawo dzi. Eva hiã be míaʋu le aƒe gã si me míele la me aɖahaya xɔ sue eve. Esi wònye gatɔwo ƒe agbee menɔna tsã ta la, agbe tsɛ nɔnɔ menɔ bɔbɔe nam kura o. Le gɔmedzedzea la, nɔvinyea kple ɖeviawo bua fɔm, eye woƒonɛ ɖe nunye be maganɔ ha dzim, gake meɖoe kplikpaa be mawɔ nu si hiã ale be mate ŋu asubɔ Yehowa.\nEya ta mete nye nu xɔasiawo dzadzra—nye sikanuwo, lãfuwuwo, nye ʋu—eye metsɔa gaa kpɔa ƒomea dzi. Gake eteƒe medidi o, ga ma hã va vɔ. Esi nyemedi be vinye evelia fofo nanɔ fu ɖem nam o ta la, míeʋu yi dukɔa ƒe teƒe bubu le ƒe 1981 me, afi si magate ŋu akpɔ mí le o.\nEsi míeva afi sia la, Ðasefoawo fia ale si mawɔ nuɖuɖu aɖe si woyɔna be tamale kple botokoe kpakple nuɖuɖu bubuwo adzra lam. Emegbe mekpɔ dɔ le adzɔnuwɔƒe aɖe hewɔa dɔ le zã me. Gake dɔ sia na nyemetea ŋu dea Yehowa Ðasefowo ƒe kpekpewo hesubɔa Mawu nyuie o. Eya ta meɖe asi le eŋu, eye megawɔa tamale dea kusi me yi ɖadzrana le mɔ to. Alea mewɔ te ŋu le ɖokuinye dzi kpɔm hezãa nye ɣeyiɣia ƒe akpa gãtɔ ɖe mawusubɔsubɔ ŋu.\nMevem Kpɔ O\nNe amewo biam be aleke mesena le ɖokuinye me esi meɖe asi le gadɔ gã ma si nye hadzidzi ŋu hã la, megblɔna na wo be ale si meva dze si Yehowa hese ta me nyui siwo wòɖo ɖe amegbetɔwo ŋu gɔme la xɔ asi nam wu nu sia nu. Dzidzɔ wònye nam be vinyewo srɔ̃ Biblia nyuie, tsɔ wo ɖokui ɖe adzɔgbe na Yehowa heɖe srɔ̃ le Yehowa Ðasefowo dome. Vinye eveawo kple wo srɔ̃wo le wo viwo hem be woasubɔ mía Mawu, Yehowa.\nƑe 30 sɔŋ ye nye esia menye mɔɖela (ŋkɔ siae Yehowa Ðasefowo yɔna na ame siwo tsɔa woƒe ɣeyiɣia ƒe akpa gãtɔ ɖea gbeƒã Mawu ƒe Nya la). Mawu kpe ɖe ŋunye be nye hã mete ŋu kpe ɖe ame geɖewo ŋu wova srɔ̃ nyateƒe si le Biblia me, eye wotsɔ wo ɖokuiwo ɖe adzɔgbe na Mawu. Wo dometɔ evee nye Irma kple vianyɔnua. Ne medo go ame siawo, siwo mesrɔ̃ nu kplii, siwo va zu “vinyewo,”—siwo dometɔ geɖe hã nye mɔɖelawo—eye mekpɔ be wokpɔtɔ le zɔzɔm le nyateƒea me la, dzi dzɔam glo. (3 Yohanes 4) Fifia mexɔ ƒe 64, eye mesrɔ̃a Biblia kple ame 18.\nLe nye ɖetugbuimenɔɣi, esi menye hadzila la, mekpɔe be nane bú le nye agbe me, gake fifia meva ke ɖe nu ma ŋu. Mele se si Yesu de be ‘míayi aɖakpe ɖe amewo ŋu woazu nusrɔ̃lawo’ la dzi wɔm, eye esia na mesena le ɖokuinye me be mele kpekpem ɖe amewo ŋu abe ale si medi ene. (Mateo 28:19, 20) Medaa akpe na Yehowa ŋutɔ be elém ɖe te le ƒe siawo katã me, eye wògale léyem ɖe te! Nyateƒee, ‘meɖɔe kpɔ hekpɔe be eƒe dɔ me nyo.’—Psalmo 34:9.—g10-E 06.\n^ mm. 12 Lorena Wong va zu Yehowa Ðasefo emegbe.\n^ mm. 15 Yehowa Ðasefowoe tae, gake womegale etam fifia o.\n[Nɔnɔmetata si le axa 19]\nMía kple vinyeŋutsuawo, wo srɔ̃wo, kpakple nɔvinyenyɔnu tsitsi si mía kplii míekpɔtɔ le mɔɖeɖedɔa wɔm\n[Nɔnɔmetata si le axa 20]\nMewɔa tamale dzrana le mɔ to; esia dzi meto le ɖokuinye dzi kpɔm gale mɔɖeɖedɔa wɔm\nƉoe Ɖe Amewo Ɖoe Ɖe Amewo Nu Si Ta Meɖe Asi Le Gadɔ Gã Aɖe Ŋu\ng 7/10 axa 18-20\nDzimaɖitsitsi Ate Ŋu Agblẽ Nu Le Ame Ŋu Vevie\nDzimaɖitsitsi Ŋusẽ Si Wòkpɔna Ðe Míaƒe Ŋutilã Dzi\nAle Si Nàwɔ Aɖu Dzimaɖitsitsi Fũu Akpa Dzi\nNu ka ƒe dzie matsi ɖe lãmesẽnyawo ŋu?\nKpɔ Wò Ƒomea Ta Tso Dzamezã Si Me\nÐe Wòle Be Nàxe Fe Ðe Mawunya Ta?\nWò Dzi Ƒe Tsotso Ye Na Nèle Agbe!\nNu Si Nàwɔ Ne Èkukɔna\nKpɔ Dzidzɔ Ðe Agbalẽ Si Le Ŋuwò La Ŋu\nAleke Mawɔ Azã Ga Nyuie?\nAleke mawɔ aka ɖe ɖokuinye dzi wu?\nƑomea Nadzro Eme\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! July 2010\nƉoe Ɖe Amewo Ɖoe Ɖe Amewo NYƆ! July 2010\nNYƆ! July 2010


2 Samuel 3 | Biblia Le Internet Dzi | Xexe Yeye Gɔmeɖeɖe\nDavid ƒe aƒe la nɔ ŋusẽ kpɔm ɖe edzi (1)\nDavid viwo (2-5)\nAbner va wɔ ɖeka kple David (6-21)\nYoab wu Abner (22-30)\nDavid fa Abner (31-39)\n3 Aʋa nɔ Saul ƒe aƒe la kple David ƒe aƒe dome eteƒe didi; eye David nɔ ŋusẽ kpɔm ɖe edzi,+ ke Saul ƒe aƒe la nɔ gbɔdzɔgbɔdzɔm ɖe edzi.+ 2 Ɣemaɣi la, wodzi ŋutsuviwo na David le Hebron:+ eƒe ŋgɔgbevie nye Amnon,+ si Ahinoam,+ Yezreel nyɔnu la dzi. 3 Via eveliae nye Kileab, si Abigail,+ ame si nye Karmeltɔ Nabal ƒe ahosi la dzi, eye etɔ̃liae nye Absalom,+ si Maaka, Gesur-fia Talmai+ vinyɔnu dzi. 4 Eneliae nye Adoniya,+ si nye Hagit vi, eye atɔ̃liae nye Sefatiya, si nye Abital vi. 5 Adeliae nye Yitream, si David srɔ̃ Egla dzi. Ame siawoe wodzi na David le Hebron. 6 Esime aʋa si nɔ Saul ƒe aƒe kple David ƒe aƒe dome nɔ edzi yim la, Abner+ nɔ ŋusẽ dom eƒe ɖoƒe le Saul ƒe me. 7 Ke ahiãvi aɖe nɔ Saul si, si ŋkɔe nye Rizpa,+ eye wònye Aya vinyɔnu. Emegbe Is-Boset+ bia Abner be: “Nu ka tae nèdɔ fofonye ƒe ahiã gbɔ?”+ 8 Eye Abner do dziku vevie le Is-Boset ƒe nyawo ta hegblɔ be: “Avu ƒe tae menye le Yuda? Meve fofowò Saul ƒe aƒe kple nɔviawo kpakple exɔlɔ̃awo nu va se ɖe egbe, eye nyemetsɔ mi de asi na David o; eye wòa nèle nya hem ɖe ŋunye egbea be meda vo le nyɔnu ta? 9 Eya ta Mawu nefia Abner ne wòagafiae ɖe edzi, ne nyemewɔ na David abe ale si tututu Yehowa ka atam nɛ ene:+ 10 be yeaxɔ fiaɖuƒe la le Saul ƒe aƒe la si, eye yeali ke David ƒe fiazikpui ɖe Israel kple Yuda dzi tso Dan va se ɖe Beer-Seba o fĩ!”+ 11 Eye Is-Boset megate ŋu gblɔ nya aɖeke tsɔ ɖo eŋu na Abner o, elabena enɔ evɔ̃m.+ 12 Ale Abner dɔ amewo ɖo ɖe David enumake gblɔ be: “Ame ka tɔe anyigba la nye?” Eye wògblɔ kpee be: “Bla nu kplim, eye mawɔ nu sia nu si mate ŋui* atrɔ Israel blibo la katã ɖe ŋuwò.”+ 13 Eɖo eŋu be: “Enyo ta! Mabla nu kpli wò. Nu ɖeka ko biam mele tso asiwò, eyae nye be: ‘Màkpɔ nye ŋkume o, negbe ɖe nèkplɔ Saul vinyɔnu Mikal+ vɛ nam gbã ko hafi ava kpɔ nye ŋkume.’” 14 Azɔ hã, David dɔ amewo ɖo ɖe Saul vi Is-Boset+ gblɔ be: “Gbugbɔ srɔ̃nye Mikal, si ta metsɔ Filistitɔwo ƒe aʋanuyi alafa ɖeka na ɖo la nam.”+ 15 Eya ta Is-Boset dɔ woɖakplɔe le srɔ̃a Paltiel,+ Lais vi gbɔ vɛ. 16 Ke srɔ̃a dze eyome nɔ avi fam kplɔe ɖo va ɖo keke Bahurim+ ke. Eye Abner gblɔ nɛ be: “Trɔ yi aƒe me!” Enumake wògbugbɔ. 17 Ke Abner ɖo du ɖe Israel ƒe ametsitsiwo be: “Ɣeyiɣi aɖee nye esia miedi be David nanye fia ɖe mia nu. 18 Miwɔe azɔ, elabena Yehowa gblɔ na David be: ‘Nye subɔla David ƒe asi dzie+ mato aɖe nye dukɔ Israel tso Filistitɔwo kple woƒe futɔwo katã si me.’” 19 Eye Abner ƒo nu na Benyamin viwo+ hã. Emegbe Abner yi ɖagblɔ nu siwo katã dzi Israel kple Benyamin ƒe aƒe blibo la lɔ̃ ɖo la na David le Hebron. 20 Esi Abner kple ŋutsu blaeve siwo le eŋu la va David gbɔ le Hebron la, David ɖo kplɔ̃ na Abner kple eŋumeawo. 21 Eye Abner gblɔ na David be: “Na mayi aɖaƒo Israel blibo la katã nu ƒu ɖe nye aƒetɔ fia ŋu, ne woabla nu kpli wò, ne nànye fia ɖe nu sia nu si nèdi* la dzi.” Eya ta David do mɔ Abner wòdzo le ŋutifafa me. 22 Ɣemaɣi tututu la, David ƒe dɔlawo kple Yoab yi ɖadze ame aɖewo dzi trɔ gbɔna, eye wohe aboyonu geɖe gbɔe. Ke Abner megale David gbɔ le Hebron o, elabena edo mɔe wòdzo yina le ŋutifafa me. 23 Esi Yoab+ kple eŋumeawo gbɔ la, wogblɔ na Yoab be: “Abner,+ Ner+ vi, va fia la gbɔ, eye wòdo mɔe wòdzo yina le ŋutifafa me.” 24 Eye Yoab yi fia la gbɔ gblɔ be: “Nu kae nye esi nèwɔ? Abner va gbɔwò. Nu ka tae nèdo mɔe wòdzo nenema ko? 25 Ènya Abner, Ner vi la nyuie, ɖe wòva be yeava ble wò, ne yeanya wò afɔɖeɖewo ahanya nu siwo katã wɔm nèle.” 26 Eya ta Yoab dzo le David gbɔ hedɔ ame ɖo ɖe Abner yome, eye wotrɔe tso Sira tsido la gbɔ gbɔe; gake David ya menya o. 27 Esi Abner trɔ va Hebron+ la, Yoab ɖe kpɔe woge ɖe dugbo la me be yeaƒo nu kplii. Ke eƒo yi ɖe dɔme nɛ le afi ma wòku+ le esi wòwu nɔvia Asahel+ ta.* 28 Esi David see emegbe la, egblɔ be: “Nye kple nye fiaɖuƒe míeɖi fɔ le Abner, Ner vi, ƒe ʋu+ me o le Yehowa ŋkume tegbee. 29 Netrɔ va Yoab+ ƒe ta kple fofoa ƒe aƒe blibo la dzi. Eye ŋutsu afuɖɔla+ alo kpodɔléla+ alo ŋutsu ɖetitrela* alo ame si tsi yi nu loo alo dɔwuitɔ nu megatso le Yoab ƒe me o!”+ 30 Ale Yoab kple nɔvia Abisai+ wu Abner+ elabena ewu wo nɔvi Asahel le aʋa+ me le Gibeon. 31 Eye David gblɔ na Yoab kple ame siwo katã le eŋu la be: “Midze miaƒe awuwo, mita akpanya, eye mifa konyi le Abner ta.” Eye Fia David ŋutɔ gɔ̃ hã dze amekukugba la yome. 32 Woɖi Abner ɖe Hebron; eye fia la fa avi hehehe le Abner ƒe yɔdo to, eye ameha la hã fa avi sesĩe. 33 Eye fia la kpa konyifaha na Abner gblɔ be: “Ðe Abner aku abe yakame enea? 34 Womebla asi na wò o,Eye womede kunyowu* afɔ na wò o. Èku abe ale si wokuna ɖe hlɔ̃dolawo* si me ene.”+ Ale ameawo katã gafae ɖe edzi wu. 35 Emegbe ameha blibo la tsɔ abolo* vɛ na David esi zã medo haɖe o be woafa akɔ nɛ, ke David ka atam be: “Mawu nefiam, eye wòagafiam ɖe edzi, ne made abolo alo nu bubu aɖe nu me hafi ɣe naɖo to fĩ!”+ 36 Eye ameha la katã kpɔe, eye wòdze wo ŋu. Nu sia nu si fia la wɔ la dze ameha la ŋu. 37 Ameha la katã kple Israel blibo la dze sii gbe ma gbe be, menye fia la gbɔ wòtso be wowu Abner, Ner vi la o.+ 38 Eye fia la gblɔ na eŋumewo be: “Ðe mienyae be amegã kple ame ŋkuta aɖee ku egbea le Israel oa?+ 39 Togbɔ be nyee wosi ami na mezu fia+ hã la, megbɔdzɔ egbea, Zeruya viŋutsu+ siawo sesẽ nam akpa.+ Yehowa neɖo eteƒe na vɔ̃wɔla ɖe eƒe nu vɔ̃ɖi wɔwɔ la nu.”+\n^ Egɔmeɖeɖe tẽe, “eye kpɔ ɖa! nye asi anɔ kpli wò.”\n^ Egɔmeɖeɖe tẽe, “le nɔvia Asahel ƒe ʋu ta.”\n^ Ðewohĩ efia ŋutsu wɔmetɔ si wòahiã be wòawɔ nyɔnuwo ƒe dɔ.\n^ Egɔmeɖeɖe tẽe, “akɔblikunyowu.”\n^ Egɔmeɖeɖe tẽe, “ame madzɔmadzɔwo.”\n^ Alo, “nuxaxabolo.”